**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Μαρτίου 2024, ημέρα Τρίτη και ώρα 13.15΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κυρίου Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις» (4η συνεδρίαση – β΄ ανάγνωση)

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, Θεοχάρης (Χάρης) Θεοχάρης, η Γενική Γραμματέας Φορολογικής Πολιτικής κυρία Ψύλλα Μαίρη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Βεσυρόπουλος Απόστολος, Καραγκούνης Κωνσταντίνος (Κώστας), Καραμανλή Άννα, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μπαραλιάκος Ξενοφών (Φώντας), Πασχαλίδης Ιωάννης, Σαλμάς Μάριος, Τσιάρας Κωνσταντίνος, Καραμέρος Γεώργιος, Μάλαμα Κυριακή, Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα, Γερουλάνος Παύλος, Κουκουλόπουλος Παρασκευάς (Πάρις), Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι καλησπέρα. Συνεχίζουμε την εξέταση και επεξεργασία του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση και άλλες τελωνειακές και φορολογικές διατάξεις». Στην Επιτροπή παρίσταται ο Υφυπουργός Εθνικής Οικονομίας και Οικονομικών κ. Χάρης Θεοχάρης και η Γενική Γραμματέας η κυρία Ψύλλα Μαίρη.

Δίνω το λόγο στον Εισηγητή της Πλειοψηφίας, τον κύριο Αθανάσιο Καββαδά, για την εισήγηση του για 8 λεπτά.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Ευχαριστώ κύριε Πρόεδρε.

Κύριε Υπουργέ, κυρία Γενική Γραμματέα, κυρίες και κύριοι συνάδελφοι, χρόνια πολλά και Καλή Σαρακοστή.

Στην πρώτη επί του συνόλου συζήτηση, όπως και σε αυτήν για τα άρθρα, αναφέρθηκα αναλυτικά σε τεχνικές πτυχές του νομοσχεδίου. Στη σημερινή συνεδρίαση για τη δεύτερη ανάγνωση θα ήθελα να επιμείνω περισσότερο στο πολιτικό περιεχόμενο. Η φύση εξάλλου της παγκοσμιοποίησης επιβάλλει τη θεσμοθέτηση μέτρων, αλλά και ενός ενιαίου πλαισίου για να αντιμετωπιστούν πρακτικές φοροαποφυγής. Αυτή άλλωστε είναι και η στόχευση της προσπάθειας που έχει ξεκινήσει, εδώ και χρόνια, από τον ΟΟΣΑ και έχει οδηγήσει στην αποδοχή και εφαρμογή αυτού του πλαισίου από χώρες μέλη. Διότι, η σύγχρονη παγκοσμιοποιημένη οικονομία παρουσιάζει για τα κράτη μεγάλες προκλήσεις.

Οι οικονομικές συναλλαγές γίνονται ψηφιακά. Η διακίνηση των αγαθών και των υπηρεσιών γίνεται ψηφιακά. Συχνά οι ίδιες υπηρεσίες είναι ψηφιακές. Στη σύγχρονη οικονομία οι επιχειρήσεις και πολύ περισσότερο οι πολυεθνικοί κολοσσοί είναι ταυτόχρονα παντού και πουθενά. Παράλληλα, τα περίπλοκα εταιρικά σχήματα και τα λογιστικά πρότυπα άνοιξαν ακόμη περισσότερο παραθυράκια και επέτρεψαν στους πολυεθνικούς ομίλους να αποφύγουν εξ ολοκλήρου ή εν μέρει φορολόγηση.

Το κερασάκι στην τούρτα ήταν οι λεγόμενοι φορολογικοί παράδεισοι. Χώρες οι οποίες δεν είχαν άλλο τρόπο να προσελκύσουν επενδύσεις, -για παράδειγμα δεν είχαν υποδομές, εξειδικευμένο εργατικό δυναμικό, μεγάλη αγορά- χρησιμοποίησαν τη χαμηλή φορολόγηση ως στρατηγική προσέλκυσης επενδύσεων. Αυτό είναι κάτι που δεν μπορεί να αλλάξει γιατί είναι ελεύθερο το κάθε κράτος να διαμορφώνει τη φορολογική πολιτική. Αυτό που μπορεί να γίνει είναι να συμφωνήσουμε όσο το δυνατόν περισσότερες χώρες σε ένα όσο το δυνατόν πιο ενιαίο φορολογικό σύστημα με έναν ελάχιστο φορολογικό συντελεστή. Αυτό ακριβώς κάνουμε με την ενσωμάτωση της Οδηγίας, τη θέσπιση ενός πλαισίου ελάχιστης φορολόγησης των πολυεθνικών και των εγχώριων επιχειρήσεων μεγάλης κλίμακας με τζίρους άνω των 750.000.000 ευρώ. Η ισχύς εν τη ενώσει. Αυτή είναι η δύναμη της Οδηγίας στους αριθμούς. Το γεγονός δηλαδή ότι οι χώρες της Ευρωπαϊκής Ένωσης και οι χώρες του ΟΟΣΑ και πολλές ακόμα, συνολικά σχεδόν 140 χώρες, έχουν αγκαλιάσει αυτή την πρωτοβουλία.

Όταν και εφόσον το σύστημα εφαρμοστεί σε παγκόσμιο επίπεδο τα οφέλη θα είναι σημαντικά για όλες τις χώρες ανεξάρτητα από το μέγεθος της οικονομίας τους. Διότι, σε παγκόσμιο επίπεδο τα εκτιμώμενα έσοδα από την εφαρμογή της ελάχιστης φορολόγησης είναι 250.000.000.000 ευρώ και μπορεί μπροστά στα σχεδόν 6. 000.000.000 ευρώ των κερδών των πολυεθνικών να φαίνεται μικρό δεν παύει, όμως, να είναι καλύτερο από το τίποτα που υπήρχε έως τώρα. Αυτά τα 250.000.000.000 ευρώ είναι έσοδα για τα κράτη που μπορούν να επενδυθούν στην ανάπτυξή τους, μπορούν να χρηματοδοτήσουν το κοινωνικό κράτος και να συμβάλουν στην ανακατανομή των φορολογικών βαρών, δηλαδή στη φορολογική δικαιοσύνη. Θεωρώ, λοιπόν, ότι η παγκόσμια κοινότητα έχει στα χέρια της ένα εξαιρετικό εργαλείο και ελπίζω να το αγκαλιάσουν, όχι μόνο η Ελληνική Βουλή, αλλά και όλα τα κράτη που συμμετείχαν στην αρχική πρωτοβουλία και ακόμα περισσότερα.

Η εφαρμογή του πραγματικού συντελεστή που για πρώτη φορά εφαρμόζεται όχι επί του φορολογητέου κέρδους, αλλά προκύπτει από τα λογιστικά βιβλία, είναι ένας έξυπνος και δίκαιος τρόπος να διερευνηθεί η φορολογική βάση, η οποία είπαμε σήμερα με διάφορα μέσα και εργαλεία μειώνεται τόσο ώστε να υπάρχει υποφορολόγηση. Αναλογικά ο συμπληρωματικός φόρος προκύπτει από τη χρήση του πραγματικού συντελεστή είναι αν μη τι άλλο δίκαιος και όλα αυτά επαναλαμβάνω ότι στη χώρα μας θα ισχύσουν επιπλέον φορολόγησης με τον ονομαστικό συντελεστή του 22%, ο οποίος εξακολουθεί να εφαρμόζεται επί του φορολογητέου κέρδους. Το πώς, ακριβώς, θα εφαρμοστεί στην πράξη ο συμπληρωματικός φόρος, όπως και το ύψος των εσόδων, που εντέλει θα προκύψουν και που εκτιμώνται στα 80.000.000 ευρώ για το ελληνικό κράτος από την εφαρμογή του σε 19 ελληνικούς επιχειρηματικούς ομίλους και περίπου 950 θυγατρικές ξένων ομίλων, θα το δούμε. Ακόμα και αν μείνουμε μόνο σε συμβολικό επίπεδο είναι πολύ σημαντικό ότι για πρώτη φορά στην ιστορία τόσα πολλά κράτη ενώνονται σε ένα κοινό σκοπό, στην κοινή προσπάθεια να περιοριστεί η φοροδιαφυγή και η φοροαποφυγή των μεγάλων επιχειρηματικών ομίλων και να υποχρεωθούν να επιστρέψουν στα κράτη και τους πολίτες ένα πιο δίκαιο και αναλογικό μέρος από τον πλούτο που δημιουργείται.

Από εκεί και πέρα, μέσα από αυτό το νομοσχέδιο δίνεται η δυνατότητα στον Υπουργό Οικονομικών να αναστέλλει για έως και 12 μήνες την είσπραξη των ληξιπρόθεσμων χρεών προς το δημόσιο πολιτών που έχουν πληγεί από φυσικές καταστροφές και ταυτόχρονα να προωθεί διατάξεις για τη ρύθμιση και την αποπληρωμή αυτών των οφειλών σε 24 μηνιαίες δόσεις.

Παράλληλα, θεωρώ ιδιαίτερα σημαντικές και τις διατάξεις με τις οποίες ψηφιοποιείται ο τομέας των τελωνειακών ελέγχων και παράλληλα εισάγεται ένα νέο, απλοποιημένο, ευέλικτο και αποτελεσματικό θεσμικό πλαίσιο για τη διαχείριση των κατασχεμένων προϊόντων από τις τελωνειακές αρχές.

Κυρίες και κύριοι συνάδελφοι, ακόμα λοιπόν κι αν υπάρχουν αμφιβολίες από κάποιες πτέρυγες ως προς την πρακτική εφαρμογή θεωρώ ότι η ψήφιση του νομοσχεδίου με όσο το δυνατόν μεγαλύτερη πλειοψηφία από την Ελληνική Βουλή θα στείλει ένα ισχυρό συμβολικό μήνυμα ότι όταν υπάρχει η βούληση τότε βρίσκονται και οι τρόποι για μια δικαιότερη κατανομή των φορολογικών βαρών παγκοσμίως.

Σας ευχαριστώ πολύ

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε, για την τήρηση του χρόνου.

Τον λόγο έχει τώρα ο Εισηγητής της Μειοψηφίας ο κ. Χρήστος Γιαννούλης.

 **ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Θα προσπαθήσω να τηρήσω και το χρόνο. Να μείνω στις έννοιες της δικαιοσύνης, της μείωσης των κοινωνικών ανισοτήτων, του ορθολογισμού και της προσέγγισης της ελληνικής νομοθεσίας με το ευρωπαϊκό κεκτημένο, αλλά, ξέρετε ότι όλα αυτά οδηγούν σε μια δική μου, με πλήρη συνείδηση, κοινοβουλευτική εκτροπή. Κοινοβουλευτική εκτροπή που δεν μπορεί να μου αφαιρέσει την υποχρέωση, γιατί από το 2019 που ορκίστηκα στο Σύνταγμα των Ελλήνων και ανέλαβα την θέση ευθύνης ως βουλευτής Α΄Θεσσαλονίκης, το συναίσθημα του δέους ανεβαίνοντας σε αυτό το βήμα δε με έχει εγκαταλείψει. Του δέους και της ευθύνης, όμως, να μιλούμε σαν άνθρωποι και όχι ρομπότ.

Άρα, κύριε Πρόεδρε, επειδή νιώθω ότι στην περίπτωση αυτής της Συνθήκης που επικυρώνουμε, της Συμφωνίας ή της εναρμόνισης, ισχύει η λαϊκή σοφία -και μη με παρεξηγήσετε- ότι πολλές φορές είμαστε ακριβοί στα πίτουρα και φτηνοί στο αλεύρι. Δηλαδή, αφιερώσαμε τέσσερις συνεδριάσεις για κάτι που οι περισσότεροι συμφωνήσαμε ότι έπρεπε ήδη να έχει γίνει και γίνεται και παίρνει το δρόμο της Ολομέλειας, την ίδια ώρα που σε κάποιες άλλες αίθουσες κλείνει εσπευσμένα ζήτημα που στην Ευρωπαϊκή Ένωση, την Ευρωπαϊκή Ένωση των ονείρων των κατοίκων αυτής της ηπείρου, θεωρούσαμε ότι ζητήματα κράτους δικαίου, ισονομίας, διαφάνειας, θα θεωρούνται δεδομένα και όχι σε συνεχείς εκπτώσεις.

Επιτρέψτε μου αυτή την εισαγωγή, γιατί νιώθω υποχρεωμένος να ενημερώσω, έστω το ολιγομελές Σώμα της Επιτροπής μας, ότι μόλις χθες στο Ευρωπαϊκό Κοινοβούλιο στην Επιτροπή Αναφορών, που συγκλήθηκε εκτάκτως στους χώρους του Ευρωπαϊκού Κοινοβουλίου, η Ελλάδα, δυστυχώς, για μία ακόμη φορά, πρωταγωνίστησε αρνητικά.

Θέλω να σας θυμίσω ποια είναι η εικόνα όταν συνεδριάζει η εντός του Ελληνικού Κοινοβουλίου Επιτροπή Αναφορών. Ένας δυστυχής βουλευτής σε μια άδεια αίθουσα διαβάζει έγγραφα, τα ακούει ο Προεδρεύων, οι συνεργάτες μας υπάλληλοι της Βουλής και κανείς. Στην έκτακτη συνεδρίαση της Επιτροπής Αναφορών του Ευρωπαϊκού Κοινοβουλίου, με επίσπευση κυρίως των πρωταγωνιστών του εγκλήματος των Τεμπών, όσο και αν ο κ. Γεωργιάδης θέλει να το αποφορτίσει ως δυστύχημα ή ατύχημα, με αρχική επισπεύδουσα την εκπρόσωπο των οικογενειών των θυμάτων, την κυρία Καρυστιανού και με την πολιτική ενίσχυση, και δεν θα το κρύψουμε γιατί δεν ντρεπόμαστε γι΄ αυτό, της Ευρωομάδας του ΣΥΡΙΖΑ και του Κώστα του Αρβανίτη, συζητήθηκε κατά προτεραιότητα εκτάκτως σε μία γεμάτη αίθουσα από εκπροσώπους του Ευρωπαϊκού Κοινοβουλίου, Ευρωβουλευτές, αξιωματούχους και θεσμικούς παράγοντες, όπου εκεί για μία ακόμη φορά ακούστηκαν οι σοβαρές ανησυχίες για τις δυνατότητες και τις εκδοχές και τις πιθανότητες να συγκαλύπτεται ένα έγκλημα, αυτό να έχει τη σφραγίδα μιας κυβερνητικής πλειοψηφίας, να έχει έναν ανορθόδοξο τρόπο λειτουργίας μιας εξεταστικής επιτροπής και να τίθενται εμπόδια ώστε να διερευνηθεί με ταχύ, αποφασιστικό, δίκαιο και έντιμο τρόπο το ενδεχόμενο ύπαρξης ποινικών ευθυνών από πολιτικά πρόσωπα, τα οποία θα έρθουν χωρίς παρελκυστικές μεθόδους ενώπιον του φυσικού τους δικαστή, από τη στιγμή που πυκνώνουν πλέον και οι ποινικές προσφυγές κατά των υπόπτων για τέλεση και ποινικών πράξεων και όχι μόνο πολιτικών ευθυνών. Ένα ίσως αντιμετωπίσει η Βουλή σε λίγες ημέρες.

Είναι όμως πολύ ισχυρή η φωνή του 1.300.000 Ελλήνων πολιτών, οι οποίοι δεν ξέρουμε τι έχουν στο κομματικό τους βιβλιάριο, αν έχουν ψηφίσει Νέα Δημοκρατία, ΣΥΡΙΖΑ ή ΠΑΣΟΚ. Ξέρουμε, όμως, τι έχουν στην ψυχή τους, βάζοντας το χέρι τους στην ηλεκτρονική υπογραφή 1.300.000 συμπολίτες μας, που ζητάνε η Ελλάδα να επιστρέψει σε συνθήκες κράτους δικαίου, ευνομούμενης πολιτείας και όχι κομματικού παραμάγαζου της Νέας Δημοκρατίας.

Είναι στην κορυφή του ενδιαφέροντος το έγκλημα των Τεμπών με 57 θύματα, αρκετούς πολυτραυματίες που θα περάσουν την υπόλοιπη ζωή τους με το στίγμα και τον τρόμο εκείνης της ημέρας, αλλά και πολίτες που μετά τα Τέμπη, όχι αξιολογικά, σκέφτονται ότι όλα αυτά συνέβαιναν στο ίδιο πολιτικό διάστημα μιας διακυβέρνησης που είχε υπό παρακολούθηση τον αρχηγό του στρατού, που είχε την κυρία Ασημακοπούλου να μοιράζει σαν τραπουλόχαρτα τα προσωπικά δεδομένα, τα οποία συγκεντρώθηκαν από το Υπουργείο Εσωτερικών για τις εθνικές εκλογές του 2023. Αλλά πώς ξαφνικά αυτά τα στοιχεία, τα προσωπικά δεδομένα, βρέθηκαν στη διάθεση του κομματικού παραμάγαζου που είχαν στήσει Υπουργός, Αναπληρωτής Γραμματέας, κομματικός υπεύθυνος της Νέας Δημοκρατίας για τους απόδημους; Πάντως σίγουρα όλοι υπό τη διοίκηση του Κυριάκου Μητσοτάκη.

Αυτά εκφράζονται σε δεύτερη ανάγνωση από τους 1.300.000 ανθρώπους που υπογράφουν. Αυτά εκφράζονται από τον γνήσιο, όχι βουβό, μόνο γνήσιο και πραγματικά πολιτικό και ανθρώπινο, όχι κομματικό, λόγο της κυρίας Καρυστιανού εντός κι εκτός Ελλάδος.

Δυστυχώς και ντρέπομαι γι΄ αυτό και το θέτω με πολύ ήπιο τόνο προς όλους σας, δυστυχώς, βρίσκει ευήκοα ώτα κυρίως εκτός των συνόρων της μητροπολιτικής Ελλάδος και κυρίως εκτός των συνόρων της κυβερνητικής πλειοψηφίας αυτού του ιερού χώρου.

Θα θυμάται ο Πάρις ο Κουκουλόπουλος μία έκφραση που έχει μείνει σε διαφορετικές συνθήκες, όταν πέθανε ο Ανδρέας Παπανδρέου, πώς ξεκίνησε ο Γιώργος Παπανδρέου τον επικήδειο λόγο του απευθυνόμενος στον πατέρα του και στον ηγέτη: Τα έμαθες τα νέα πατέρα; «Τα έμαθες τα νέα πατέρα» είναι μια έκφραση που έχει μέσα της πολύ έντονο συναίσθημα. Κύριε Θεοχάρη συγγνώμη που σας βάζω στη βάσανο να ακούτε εσείς ή να νιώθετε ότι πρέπει να απολογηθείτε ως εκπρόσωπος της κυβέρνησης Μητσοτάκη γι΄ αυτά που λέω, αλλά έτσι το ΄χει η μοίρα των Υπουργών, αυτά δεν μπορείς να τα καθορίσεις με κάποια τάξη. Μιλούν κυρίως τα συναισθήματα και η λογική και μετά το πρωτόκολλο.

Σήμερα δόθηκε στη δημοσιότητα η ετήσια έκθεση της Επιτροπής Πολιτικών Ελευθεριών της Ευρωπαϊκής Επιτροπής. Και εκεί πρωταγωνιστούμε πάλι αρνητικά, σε ζητήματα με τον χρόνο απόδοσης δικαιοσύνης, σε ζητήματα με τις αγωγές κατά δημοσιογράφων, σε ζητήματα πολιτικών ελευθεριών, ισονομίας και διαφορετικής αντιμετώπισης και εκτίμησης καταστάσεων και γεγονότων. Πού έχει όριο αυτό; Πόσο από το καταπίστευμα της δημοκρατικής δεξαμενής και βάσης των δημοκρατικών θεμελίων μας μπορεί να τρωθεί; Πάνω από το 41%; Πόσο αντέχουν τα θεμέλια της δημοκρατίας όταν συνεχώς υπόκεινται σε τέτοιους βάναυσους κραδασμούς; 41%; Μετά αρχίζει το πρόβλημα στατικότητας.

Θέλω σας παρακαλώ, γιατί στην Ολομέλεια θα έχουμε να αναμετρηθούμε και με ένα άλλο κρίσιμο στοίχημα για την κοινωνική συνοχή, που είναι εν τέλει ζήτημα ανάπτυξης ισονομίας και δημοκρατίας, που είναι η οικονομική πολιτική αυτής της χώρας, τι προτείνουμε, ποιοι είμαστε, τι λέμε. Αν είμαστε αυτό που κάνουμε και όχι αυτό που λέμε μόνο και είμαι σίγουρος ότι ο Νίκος ο Παππάς θα έχει έναν πολύ ενδιαφέρον διάλογο με εσάς κύριε Θεοχάρη και τον κ. Χατζηδάκη αν προλάβει από τις «μπιρ παρά» ιδιωτικοποιήσεις να έρθει στο νομοσχέδιο της Βουλής. Δεν ξέρω τι έχει μείνει, αεροδρόμια έδωσε, τι άλλο ετοιμάζεται να δώσει δεν ξέρουμε.

Εν πάση περιπτώσει εκεί θα γίνει και μια αντιπαράθεση στοιχείων στην Ολομέλεια του νομοσχεδίου αυτού την Πέμπτη. Είναι μια υπόσχεση που έχουν ανταλλάξει αν δεν κάνω λάθος και ο επικεφαλής των οικονομικών του ΣΥΡΙΖΑ και οι αρμόδιοι Υπουργοί ότι θα κάνουμε μια ουσιαστική συζήτηση.

Ειλικρινά αλλάξτε ρότα. Πάρτε το αλλιώς. Δεν έχουμε περιθώριο η χώρα μας να πρωταγωνιστεί με αυτόν τον τρόπο και δεν είναι θέμα θεατράλε αν πρωταγωνιστεί ή όχι. Είναι ότι υπάρχουν ουσιαστικά και σημαντικά προβλήματα. Δεν θα μπορείτε να κρύβεστε για πάρα πολύ καιρό πίσω από την τεχνητή ή αφελή σιωπή που καλύπτει αυτά τα ζητήματα. Η αλήθεια είναι σαν το νερό. Έχει τη δυνατότητα και δημιουργεί ρωγμές και βγαίνει ό,τι και να κάνεις και δεν το σταματάς. Σας ευχαριστώ πολύ και συγγνώμη για την κατάχρηση του χρόνου.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε.

Το λόγο έχει ο Ειδικός Αγορητής της Κ.Ο. του ΠΑΣΟΚ – ΚΙΝΗΜΑ ΑΛΛΑΓΗΣ, ο κ. Παρασκευάς Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»:** Να ευχηθώ και από το βήμα χρόνια πολλά σε όλους και καλή Σαρακοστή.

Πριν ξεκινήσω να ρωτήσω γι΄ αυτό που διαβάσαμε χθες αργά το απόγευμα για την τροπολογία που αφορά την golden visa. Θα έρθει στο δικό μας νομοσχέδιο ή θα κατατεθεί ως τροπολογία σε τρέχον άλλο; Αύριο νομίζω έχει Τέμπη η Ολομέλεια, μεθαύριο έχει μία κύρωση Σύμβασης του Υπουργείου Εθνικής Άμυνας. Εγώ γι΄αυτό έκανα την παρέμβαση νωρίτερα κ. Παππά και είπα μήπως έχει κατατεθεί ήδη. Αυτό δεν κατάλαβα.

Κυρίες και κύριοι συνάδελφοι, ολοκληρώνοντας σήμερα τον κύκλο συζητήσεων για μία πολύ ενδιαφέρουσα, πραγματικά, πρωτοβουλία, νομίζω, ότι πρέπει να έχουμε ένα ρεαλισμό. Προφανώς, είμαστε θετικοί στο νομοσχέδιο, όπως και άλλα κόμματα της αντιπολίτευσης. Εξάλλου, φάνηκε αυτό με την ψήφο, όπου ψηφίστηκε από τέσσερα κόμματα, όχι μόνο από την πλειοψηφία, αλλά και από τρία κόμματα της αντιπολίτευσης. Έχουμε, επίσης και επιφύλαξη και ενδεχομένως, να υπάρχουν και άλλες θετικές ψήφοι στην Ολομέλεια. Δεν είναι, λοιπόν, το ζήτημα να διαφωνήσουμε ή να συμφωνήσουμε, αλλά, ρεαλιστικά, να ξέρουμε τι περιμένουμε.

Θέλω, λοιπόν, να σημειώσω ότι, πρώτον, ο μεγάλος όγκος αυτής της φορολογητέας ύλης που διαφεύγει από όλες τις χώρες του κόσμου, όχι μόνο από την Ελλάδα, βρίσκεται στον Πυλώνα 1. Προσπαθεί να τον συλλάβει ο Πυλώνας 1, που τώρα χτίζεται. Γιατί; Γιατί αφορά τα κέρδη, εκεί που, πραγματικά, πραγματοποιούνται. Αυτό είναι και το μεγάλο ζήτημα, ιδιαίτερα στην ψηφιακή εποχή.

Οι πέντε μεγάλες εταιρείες του διαδικτύου, με πρώτη την Google, την Amazon, το Facebook, την Apple, το Χ - πρώην Twitter - κυριολεκτικά ελέγχουν ποσοστά ασύλληπτα της παγκόσμιας διαφήμισης. Η διαφήμιση αυτή, δεν αφορά μόνο τις Ηνωμένες Πολιτείες που έχουν έδρα, αφορά και την Ελλάδα, αφορά και την Πορτογαλία, αφορά και την Αυστρία, αφορά το Λουξεμβούργο, αφορά κάθε χώρα που περνάει μέσα από τις πλατφόρμες. Εκεί δεν μπορεί να συλλάβει κανείς τη φορολογητέα ύλη. Ενώ πραγματοποιείται το γεγονός της διαφήμισης, δεν υπάρχει καμία πράξη συναλλαγής για να την πιάσει η διοίκηση. Από εκεί πηγάζει ένα μεγάλο πρόβλημα απώλειας τεράστιων εσόδων για όλα τα κράτη, που πριονίζει, κυριολεκτικά, τα κλαδιά του κράτους πρόνοιας στην Ευρώπη, για να έρθουμε λίγο πιο κοντά στα καθ’ ημάς. Είναι ένα τεράστιο πρόβλημα, για το οποίο χτίζεται - όπως λέω- ο Πυλώνας 1 και εξαρτάται πάρα πολύ η τύχη του, τελικά, από τις αμερικανικές εκλογές, απ’ ότι δείχνουν όλα τα πράγματα. Αυτό είναι ένα κεντρικό ζήτημα, για να ξέρουμε, τουλάχιστον, σε ποιον κόσμο βρισκόμαστε.

Έτσι, λοιπόν, για το ζήτημα των φορολογικών παραδείσων, που τέθηκε από τον συνάδελφο της Πλειοψηφίας, δεν διαφωνώ καθόλου. Απλά, οι φορολογικοί παράδεισοι, αν αρχίσει να φορολογείται αυτή η ύλη, εκεί που, πραγματικά, πραγματοποιείται η δραστηριότητα, αρχίζουν και χάνουν τη σημασία τους. Τα πηγαίνουν εκεί γιατί, ακριβώς, δεν φορολογούνται και δεν θέλουν να τα δείξουν εκεί που, ενδεχομένως, θα φορολογούνταν. Αυτό είναι το μεγάλο θέμα.

Προφανώς, μας ενδιαφέρει πάρα πολύ να περιορίζονται και οι χώρες, στις οποίες μπορεί να διαφύγουν πραγματοποιηθέντα κέρδη. Το ότι έχουν προσχωρήσει, καταρχάς, σε αυτήν τη σύμβαση, 140 χώρες, δεν είναι μικρό γεγονός. Είπαμε, όμως, ο μεγάλος όγκος, για ποιον λόγο είναι απέξω. Βλέπω να συνεχίζεται και στα Μέσα Ενημέρωσης αυτή η κουβέντα και σήμερα, ειδικά, κύριε Υπουργέ, τελικά δεν ήταν καθόλου άσχετες οι ερωτήσεις που κάναμε από τη μεριά μας προχθές, για τις ενδοομιλικές συναλλαγές.

Εδώ, θέλω να παρακαλέσω και είναι επίσημο αίτημα αυτό που σας κάνω, επειδή δεν πήραμε ικανοποιητική απάντηση από την ΑΑΔΕ, δεν προβλέπει η διαδικασία των φορέων να ξαναρωτήσεις και να ξανααπαντήσουν, δεν είναι μια τέτοια διαδικασία, ρωτάω, λοιπόν, την ΑΑΔΕ, μέσω του Υπουργείου, δεδομένης της αυτοτέλειας που έχει η ΑΑΔΕ και είναι κατοχυρωμένη θεσμικά, που βρίσκεται, ακριβώς, το πλαίσιο, που τα προβλήματα και τι αποτελέσματα έχουμε από τις ενδοομιλικές συναλλαγές. Θέλουμε μία καλή, υπεύθυνη ενημέρωση από την ΑΑΔΕ σ’ αυτό το σημείο. Αν θα μπορούσαμε να έχουμε ένα σημείωμα ή να γίνει δήλωση από την πλευρά του Υπουργείου, μεταφέροντας κάποια δεδομένα στην Ολομέλεια με σαφήνεια. Νομίζω ότι αυτό αφορά όλους τους βουλευτές της Επιτροπής Οικονομικών και όχι μόνο, να έχουμε ένα συνοπτικό, μισή σελίδα Α4, που θα μας δείχνει τι αποτελέσματα έχουμε από τότε που ο νόμος καθιερώθηκε, χρόνο με το χρόνο, τι προβλήματα υπάρχουν στην εφαρμογή του – δεν λέω να έχουμε εκτενή αναφορά – και σε ποια σημεία σκαλώνουμε και εμείς και οι άλλες ευρωπαϊκές χώρες.

Εγώ φρόντισα να ψάξω λίγο, να διαβάσω και βλέπω ότι, γενικότερα σ’ αυτόν στον τομέα σκοντάφτουν όλες οι ευρωπαϊκές χώρες. Όλες οι φορολογικές διοικήσεις δεν μπόρεσαν να κάνουν το άλμα σε αυτό το προφανές σημείο, στο οποίο όλοι καταλαβαίνουμε ότι υπάρχει διάβρωση φορολογικής βάσης, όπως λέει η Οδηγία – τη λέξη «διάβρωση» χρησιμοποιεί και κάνει εντύπωση αυτό - κι όμως δεν μπορούμε να την περιορίσουμε. Θα θέλαμε μια ενημέρωση μήπως μπορούμε να συμβάλουμε. Από την πλευρά μας, τουλάχιστον, ξέρετε καλά, ότι δεν θεωρούμε πως αυτά τα θέματα, είναι θέματα αντιδικίας. Όταν είναι ένα γενικότερο πρόβλημα, πρέπει να δούμε και από την πλευρά μας πώς μπορούμε να συμβάλουμε στις συνθήκες, γενικότερα ευρωπαϊκά και ειδικότερα στην πατρίδα μας, αν μπορούμε να κάνουμε κάτι παραπάνω.

Όλα αυτά, κυρίες και κύριοι συνάδελφοι, έχουν να κάνουν με ένα και μόνο σκοπό. Σε αυτό που από την πρώτη συνεδρίαση εμείς ονομάσαμε έσοδα σε υγιή βάση, υγιή έσοδα. Βλέπουμε ότι τα έσοδα του προϋπολογισμού, δεν λέμε ότι είναι άρρωστα – προς Θεού – δεν είναι όσο υγιή θα τα θέλαμε εμείς από την πλευρά μας. Δεν είναι τυχαίο ότι υπήρξε αυτή η στάση από τον Πρωθυπουργό για το δώρο του Πάσχα. Και το ζήτημα δεν είναι να καυγαδίσουμε ποιος θα φωνάξει παραπάνω ότι είναι υπέρ - φαντάζομαι ότι είμαστε όλοι υπέρ - το ζήτημα είναι, τι δεν πήγε καλά σε αυτήν την υπόθεση και δεν μπορούμε να το δώσουμε ως Πολιτεία και χρησιμοποιώ, όπως βλέπετε, πρώτο πρόσωπο. Γιατί να μην μπορούμε να το δώσουμε; Κάτι δεν πάει καλά με τα έσοδα, άρα, λοιπόν, θέλουμε σταθερά έσοδα σε υγιή βάση. Και από την πλευρά τη δική μας θα επιμείνουμε, κυρίες και κύριοι συνάδελφοι, σε αυτή τη λογική, γιατί εμείς δεν κινούμαστε μεταξύ ελληνικού θαύματος του κ. Μητσοτάκη και ελληνικού θαύματος του κ. Κασσελάκη. Εμείς προτιμούμε να μιλάμε προσγειωμένα, γήινα, τολμηρά, ριζοσπαστικά, αλλά πατώντας πάνω στη γη.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Εμείς σας ευχαριστούμε κ. Κουκουλόπουλε και για την τήρηση του χρόνου.

Το λόγο έχει ο Ειδικός Αγορητής της Κ.Ο. του Κομμουνιστικού Κόμματος Ελλάδας, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.») :** Καλημέρα σε όλους και σε όλες και χρόνια πολλά.

Συζητάμε σήμερα σ’ ένα περιβάλλον τρομοκρατίας, εχθρικό για τον ελληνικό λαό και τη νεολαία, που αντιμετωπίζεται και από αυτή την κυβέρνηση, όπως και από όλες τις προηγούμενες, ως ο εχθρός λαός απέναντι στην κερδοφορία και τα συμφέροντα του κεφαλαίου, της πλουτοκρατίας και των πολυεθνικών.

Είχαμε, λοιπόν, την απρόκλητη εισβολή αστυνομικών δυνάμεων σε πανεπιστήμιο και τη σύλληψη φοιτητών, οι οποίοι παρουσιάζονται ως εγκληματίες, επειδή διεκδικούν αποκλειστικά δημόσιες και πραγματικά δωρεάν σπουδές για όλους. Η αστυνομική επιχείρηση συνδέεται με την αποτυχημένη προσπάθεια της κυβέρνησης να συκοφαντήσει τον αγώνα των φοιτητών και να τους παρουσιάσει ως τρομοκράτες, επιβάλλοντας σιωπητήριο στις δίκαιες διεκδικήσεις τους.

Εκείνο που λέμε σήμερα στην κυβέρνηση είναι:

Πρώτον, ότι ο νόμος έκτρωμα που ψηφίσατε, έχει ήδη απορριφθεί από το φοιτητικό κίνημα, που μέσα από τον οργανωμένο αγώνα, τους φοιτητικούς συλλόγους, θα κουρελιάσει τα σχέδια της έντασης, της καταστολής και της υποβάθμισης των σπουδών τους.

Δεύτερον, να σταματήσει εδώ και τώρα η συκοφάντηση, οι απειλές για πειθαρχικές διώξεις και διαγραφές φοιτητών.

Τρίτον, αν θέλει η κυβέρνηση την ανομία, να την αναζητήσει στα κυκλώματα διαπλοκής, διαφθοράς και τραμπουκισμού της κυβερνητικής παράταξης μέσα στα πανεπιστήμια.

Συζητάμε σήμερα σε ένα περιβάλλον, όπου σέρνονται στα δικαστήρια από την κυβέρνηση συνδικαλιστές και μέλη του Κ.Κ.Ε., επειδή συμμετείχαν στη συγκέντρωση για την 47η επέτειο του ξεσηκωμού του Πολυτεχνείου. Συγκέντρωση που έδωσε αποφασιστική απάντηση στη γενική απαγόρευση, που προσπάθησε να επιβάλει τότε η κυβέρνηση της Νέας Δημοκρατίας, με την ανοχή των άλλων κομμάτων. Συζητάμε σε ένα περιβάλλον απαράδεκτης και αδιανόητης, σύμφωνα με την πρόταση του εισαγγελέα, για απαλλαγή του συγκεκριμένου δράστη για το αδίκημα του βιασμού, στηριγμένο σε ένα νομικό πλαίσιο που ανοίγει το δρόμο σε τέτοιες προτάσεις απαλλαγής των τεράτων – δραστών. Συζητάμε σε ένα πλαίσιο της προσπάθειας συγκάλυψης του προδιαγεγραμμένο εγκλήματος των Τεμπών, αποτέλεσμα της ευρωενωσιακής πολιτικής, που προωθήθηκε από όλες, σταδιακά, τις κυβερνήσεις, με την καθεμία να έχει τη δική της συμμετοχή και ευθύνη, στην υλοποίηση των επικίνδυνων σχεδιασμών και σήμερα να προσπαθούν όλοι μαζί και ο καθένας ξεχωριστά, να κουκουλωθεί ο πραγματικός ένοχος και οι πραγματικές αιτίες.

Την ίδια στιγμή, η κυβέρνηση δίνει συνέχεια στην περαιτέρω εμπλοκή της χώρας μας στους επικίνδυνους ιμπεριαλιστικούς σχεδιασμούς των Ηνωμένων Πολιτειών, του ΝΑΤΟ και της Ευρωπαϊκής Ένωσης. Υπέγραψε δύο μνημόνια συνεργασίας με τις Ηνωμένες Πολιτείες, που αφορούν την τοποθέτηση προσωπικού των Ελληνικών Ενόπλων Δυνάμεων στον αμερικανικό στρατό. Το περιεχόμενο των μνημονίων, απογειώνει την εμπλοκή της χώρας μας, η οποία συμμετέχει σε ευρωατλαντικές αποστολές, από τη Μαύρη Θάλασσα ως την Ερυθρά, παίζοντας ενεργό ρόλο στο πλαίσιο των αμερικανονατοϊκού σχεδιασμού, στη μεγάλη ιμπεριαλιστική σύγκρουση στο έδαφος της Ουκρανίας, στην υποστήριξη του κράτους δολοφόνων γενοκτόνων του Ισραήλ σε βάρος του Παλαιστινιακού λαού και την απαράδεκτη και επικίνδυνη αποστολή της φρεγάτας ΥΔΡΑΣ στην ερυθρά θάλασσα, βάζοντας σε κίνδυνο το λαό μας και τη χώρα μας στόχο αντιποίνων.

Ενώ οι νέες απαράδεκτες και προκλητικές δηλώσεις του Erdogan για την τουρκική εισβολή και κατοχή στην Κύπρο, αποκαλύπτουν πως η εμπλοκή στους ευρωατλαντικούς σχεδιασμούς και το «καλό κλίμα» στις ελληνοτουρκικές σχέσεις που προβάλλει η κυβέρνηση και σιγοντάρουν και άλλες πολιτικές δυνάμεις, τελικά λειτουργούν ευνοϊκά για τις απαράδεκτες διεκδικήσεις της Τουρκίας, τη διαιώνιση της τουρκικής κατοχής και την αναβάθμιση του ψευδοκράτους στη βόρεια Κύπρο.

Συζητάμε σήμερα το σχέδιο νόμου, τη στιγμή που η χώρα μας είναι τρίτη σε ποσοστό επί του ακαθάριστου εθνικού προϊόντος σε στρατιωτικές δαπάνες, χρυσοπληρώνοντας τις επικίνδυνες προτεραιότητες της ντόπιας αστικής τάξης και την απαίτηση των νατοϊκών σχεδιασμών. Συζητάμε σήμερα τη φορολόγηση των ομίλων με 15%, τάχα μου και δήθεν μου, τη στιγμή που οι μικροί αυτοαπασχολούμενοι, οι μισθωτοί, οι συνταξιούχοι, πληρώνουν το 95% των φορολογικών εσόδων, ενώ οι επιχειρηματικοί όμιλοι μόλις το 5%. Τη στιγμή που το 10% του παγκόσμιου πληθυσμού κατέχει το 90% του παγκόσμιου πλούτου, ενώ το 90% του πληθυσμού μοιράζεται την ανασφάλεια, τη φτώχεια, την αδικία και την εκμετάλλευση.

Συζητάμε τη φορολόγηση των ομίλων, τη στιγμή που τα έσοδα που προβλέπονται να εισπραχθούν δεν ξεπερνούν τα 80 εκατομμύρια ευρώ, ενώ την ίδια στιγμή, τα έσοδα μόνο από τον ΦΠΑ, το φόρο, δηλαδή, που πληρώνει ο ελληνικός λαός, ανέρχονται σε 23 δις. Συζητάμε τη φορολόγηση με 15%, τη στιγμή που το εφοπλιστικό ναυτιλιακό κεφάλαιο και τα μεγάλα funds θα συνεχίσουν να φοροαπαλλάσσονται, απολαμβάνοντας όλα τα κίνητρα, τις διευκολύνσεις και τα προνόμια, τόσο από την κυβέρνηση όσο και από τα κόμματα του ευρωμονόδρομου. Συζητάμε τη φορολόγηση των ομίλων, τη στιγμή που οι βιοπαλαιστές αγρότες πασχίζουν να επιβιώσουν, κάτω από την μπότα της κοινής αγροτικής πολιτικής και τη φορολογία έως 44% στα εισοδήματά τους. Συνεχίζουν να πληρώνουν φόρο στο πετρέλαιο κίνησης, τη στιγμή που δίνεται αφορολόγητο στους εφοπλιστές και τους βιομηχάνους.

Συζητάμε τη φορολόγηση των ομίλων, τη στιγμή που η γη έχει μετατραπεί σε εμπόρευμα, με ευθύνη όλων των κυβερνήσεων ΣΥΡΙΖΑ, ΠΑΣΟΚ, Νέας Δημοκρατίας. Τα νοσοκομεία σε ανώνυμες εταιρείες με τιμοκατάλογο για ασθενείς πελάτες και την κυβέρνηση να στήνει φιέστες, πάνω από τα φορεία των ασθενών, ενώ η γύμνια του εμπορευματοποιημένου συστήματος υγείας, αποτυπώνεται με τον πιο τραγικό τρόπο στην αυτοκτονία του 72χρονου καρκινοπαθούς στο Ηράκλειο Κρήτης, όπου γίνεται ξεκάθαρο πως για τα κέρδη των φαρμακοβιομηχάνων και των επιχειρήσεων υγείας, θυσιάζονται ανθρώπινες ζωές.

Συζητάμε τη στιγμή που έχει έξι στα δέκα νοικοκυριά δηλώνει ότι το εισόδημα δεν επαρκεί για όλο το μήνα. Στο σύνολο των νοικοκυριών το μηνιαίο εισόδημα επαρκεί για 23 ημέρες, ενώ για τα νοικοκυριά των οποίων το εισόδημα τελειώνει πριν το τέλος του μήνα, επαρκεί για 19 μέρες. Πάνω από ένα στα δύο νοικοκυριά κάνουν περικοπές, σύμφωνα με τα επίσημα στοιχεία, για να καλυφθούν οι βασικές τους ανάγκες, ενώ οκτώ στα δέκα νοικοκυριά δεν καταφέρνουν να αποταμιεύσουν ούτε ένα ευρώ. Την ίδια στιγμή το 15% των νοικοκυριών ζει σε συνθήκες ακραίας φτώχειας και εξαθλίωσης.

Στον αντίποδα, το τραπεζικό κεφάλαιο θησαυρίζει από τα νοικοκυριά που είναι χρεωμένα μέχρι το λαιμό, ξεπερνώντας τα 4 δισεκατομμύρια κέρδη το 2023, από την αύξηση των επιτοκίων και τις προμήθειες των συναλλαγών, καταγράφοντας αύξηση 50% σε σχέση με το 2022, ενώ τα έσοδα από προμήθειες, ξεπέρασαν τα 1,8 δισεκατομμύρια. Το Υπουργείο, μάλιστα, την ίδια στιγμή, ονειρεύεται μέσω της ηλεκτρονικής μισθοδοσίας των 105 δισεκατομμυρίων ευρώ, να χαρίσει στις τράπεζες, μόνο από τη χρήση πλαστικού χρήματος, ένα δισεκατομμύριο, ετησίως, με το καλημέρα.

Και ενώ έρχεται νέο κύμα πλειστηριασμών και κατασχέσεων, οι τράπεζες απολαμβάνουν τον αναβαλλόμενο φόρο και τις λοιπές φοροελαφρύνσεις. Προκαλεί σήμερα να λέει η κυβέρνηση, μέσω του σχεδίου νόμου, ότι ο φόρος 15% θα επιβάλλεται στα κέρδη που θα προκύπτουν από τις οικονομικές καταστάσεις και τα λογιστικά βιβλία των ομίλων, τη στιγμή που πάνω από 475.000 ελεύθεροι επαγγελματίες περιμένουν τη λαιμητόμο της τεκμαρτής φορολόγησης, που τους επιβάλλει ο φορολογικός νόμος έκτρωμα της κυβέρνησης. Μιλάμε για 15% φόρο και αναγνώριση, όμως, των ζημιών στους ομίλους και τις πολυεθνικές. Από την άλλη, όμως, τεκμαρτό εισόδημα και φοροαφαίμαξη στους μικρούς αυτοαπασχολούμενους. Φοροαπαλλαγές και εισφοροαπαλλαγές 12ετή στους στρατηγικούς επενδυτές, προνόμια και επιδοτήσεις. Φορολόγηση από το ένα ευρώ στους μικρούς αυτοαπασχολούμενους, με συντελεστή φόρου που φτάνει και εδώ το 44%.

Δωράκια στους μεγαλοκαναλάρχες. Διαγραφή χρεών στα δημόσια ταμεία για τους ομίλους. Φοροκυνηγητό, πρόστιμα και κατασχέσεις, για τους μικρούς επαγγελματίες. Τριγωνικές συναλλαγές. Φορολογική ασυλία και ικανότητα φορολόγησης σε φορολογικούς παραδείσους για τις πολυεθνικές, που με οργανωμένα οικονομικά, λογιστικά, νομικά επιτελεία, αποκτούν την ικανότητα να φοροδιαφεύγουν. Ψηφιακός λαβύρινθος από την άλλη για τους μικρούς αυτοαπασχολούμενους, με την υποχρεωτική επέκταση των ηλεκτρονικών συναλλαγών σε όλα τα επίπεδα και τη συστηματική αξιοποίηση των δεδομένων των mydata για ανελέητο φοροκυνηγητό. Υποχρεώσεις, στις οποίες είναι αδύνατον να ανταπεξέλθει μια πολύ μικρή ατομική επιχείρηση, χωρίς οργανωμένο λογιστήριο, με αποτέλεσμα τα πρόστιμα να πέφτουν βροχή και τις επιχειρήσεις να προχωράνε σε διακοπή επαγγέλματος.

Μέσα σε αυτό το τοπίο, γίνεται καθαρό ότι οι μεγάλοι όμιλοι θα φοροαποφεύγουν νόμιμα, ενώ οι μικρές επιχειρήσεις και αυτοαπασχολούμενοι λογιστές, θα φορτώνονται με πρόστιμα για ανούσιες τυπικές παραβάσεις, αποκλίσεις, ασυμφωνίες και αντικειμενικές καθυστερήσεις στο ασφυκτικό περιβάλλον των mydata και των ψηφιακών υποχρεώσεων. Και είναι έτσι όπως τα λέμε ακριβώς. Είναι ξεκάθαρο ότι οι αυτοαπασχολούμενοι λογιστές είναι στο στόχαστρο του Υπουργείου Ο\οικονομικών και των μεγάλων εταιρειών του χώρου, όπου με μεθοδευμένες επιλογές οδηγούμαστε στη συγκέντρωση του λογιστικού έργου στα μεγάλα εταιρικά σχήματα ελεγκτικών εταιρειών και άλλων, στερώντας έτσι λογιστική ύλη από τους αυτοαπασχολούμενους και τους ιδιοκτήτες μικρών, επί το πλείστον οικογενειακής φύσεως, λογιστικών γραφείων της χώρας, που θα οδηγηθούν και αυτοί σε διακοπή της δραστηριότητας.

Στο στόχαστρο -και ολοκληρώνω κύριε Πρόεδρε και ευχαριστώ για το χρόνο- του Υπουργείου έχουν μπει το τελευταίο χρόνο και οι τεχνικοί μικροέμποροι ταμειακών συστημάτων προγραμμάτων, μέσω της διασύνδεσης και τώρα το POS με τις ταμειακές μηχανές. Θα ήθελα να παραδώσω στον κύριο Υπουργό την ενημέρωση και τις προτάσεις, με όλη την καλή διάθεση που έχουμε ενημερωθεί και έχουμε στα χέρια μας από την Ένωση των Τεχνικών. Η κατάσταση αυτή τη στιγμή είναι από τραγική έως άκρως επικίνδυνη, με αποκλειστική ευθύνη θεωρούμε του Υπουργείου, που έχει κατορθώσει να στρέψει τον έναν επαγγελματία απέναντι στον άλλον και την ίδια στιγμή, να τρίβουν τα χέρια τους για το μοίρασμα της λείας πάροχοι και τράπεζες, που προωθούν τα δικά τους ψηφιακά, ηλεκτρονικά και ταμειακά συστήματα.

Από πλευράς των τεχνικών γνωρίζουμε πρώτον, ότι παραμένουν απλήρωτοι εδώ και τεσσεράμισι μήνες από τα vouchers. Δεύτερον, ενώ κλάδος δεν αρνήθηκε να διεκπεραιώσει όλη αυτή τη διαδικασία, ζήτησε και ζητάει παράταση της προθεσμίας και του χρόνου, προκειμένου να ολοκληρωθεί. Τρίτον, όλο αυτό το διάστημα ο κλάδος των τεχνικών και οι λογιστές, ασχολούνται όσο προχωράει, δηλαδή, ο καιρός, εκτός από την διασύνδεση, με την αλλαγή ταμειακών στην εστίαση, με τις αγορές, πωλήσεις και επισκευές ταμειακών μηχανών, με την κάλυψη και υποστήριξη σε προγράμματα λογισμικά, λογιστικά για τα mydata, Εργάνη, ψηφιακή κάρτα εργασίας κτλ. Η εντατικοποίηση αυτή έχει οδηγήσει σε απόγνωση τον κλάδο, που αντιλαμβάνεται τις προθέσεις του Υπουργείου να παραδώσουν όλο το αντικείμενο σε μεγάλους ομίλους, εταιρείες και τράπεζες, πετώντας στον δρόμο τους μικρούς αυτοαπασχολούμενους.

Είναι ξεκάθαρο ότι και το σημερινό σχέδιο νόμου δεν κάνει άλλο τίποτα, από το να καλλιεργεί αυταπάτες για δήθεν φορολόγηση των ομίλων και φορολογική δικαιοσύνη, τη στιγμή που γενικεύεται η μείωση της φορολογίας των μονοπωλιακών ομίλων στην Ευρωπαϊκή Ένωση, για να ενισχυθεί η θέση των ευρωπαϊκών μονοπωλίων στον ανταγωνισμό με αυτά των τρίτων χωρών. Το αποτέλεσμα θα είναι να ενισχύεται το καθεστώς των φορολογικών παραδείσων, η ευνοϊκή φορολογία για τους ομίλους και η φορολογική καταλήστευση των εργατικών λαϊκών εισοδημάτων.

(Καταθέτεται έγγραφο στα πρακτικά και επισυνάπτεται στο τέλος του πρακτικού)

Γι’ αυτό, λοιπόν, σαν Κ.Κ.Ε., το καταψηφίζουμε, από την αρχή μέχρι το τέλος, μαζί με τους εργαζόμενους, τους βιοπαλαιστές αγρότες της υπαίθρου, τους μικρούς αυτοαπασχολούμενους και την νεολαία, να επιβάλουμε την κατάργηση των άδικων έμμεσων φόρων για το λαό, τις φοροαπαλλαγές για τους εφοπλιστές, τις πολυεθνικές και το κεφάλαιο, τη φορολόγηση των κερδών τους με 45% και την κατοχύρωση αφορολόγητου ορίου που να καλύπτει τις ανάγκες της λαϊκής οικογένειας, για όλα τα νοικοκυριά και μέσα από τον οργανωμένο αγώνα να ανοίξει ο δρόμος για γενικότερες αλλαγές, στην κατεύθυνση ικανοποίησης των πιο σύγχρονων λαϊκών αναγκών του 21ου αιώνα, σε μια κοινωνία χωρίς τα δεσμά της εκμετάλλευσης ανθρώπου από άνθρωπο, στη βάση του κεντρικού σχεδιασμού της οικονομίας και της κοινωνίας, με το λαό πραγματικό νοικοκύρη στον τόπο του.

Σας ευχαριστώ πολύ, κύριε Πρόεδρε και σας ευχαριστώ πολύ για την ανοχή σας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Βεσυρόπουλος Απόστολος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Λιούτας Αθανάσιος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Τσιάρας Κωνσταντίνος, Γιαννούλης Χρήστος, Καραμέρος Γεώργιος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Στολτίδης Λεωνίδας, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος και Καζαμίας Αλέξανδρος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε πολύ, κύριε Τσοκάνη.

Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ πολύ, κύριε Πρόεδρε, θα χρειαστώ και εγώ λίγο παραπάνω χρόνο, πρώτα γιατί πρέπει να απαντήσω στον Υφυπουργό για αυτά που είπε την προηγούμενη φορά, αλλά και για όλα τα υπόλοιπα, θα παραμείνω στο νομοσχέδιο.

Κατ’ αρχήν έχουμε την άποψη ότι οι συζητήσεις των νομοσχεδίων στη Βουλή πρέπει να διέπονται από συναινετική διάθεση, να είναι ειλικρινείς και να απαντώνται οι ερωτήσεις που τίθενται, αφού δεν γίνεται να ψηφίζουμε ένα σχέδιο νόμου ή μία Οδηγία, όταν δεν δίνονται απαντήσεις. Φυσικά, χωρίς τις ειρωνείες, τις διαστρεβλώσεις και τις λεκτικές επιθέσεις, που μας έχουν συνηθίσει το τελευταίο χρονικό διάστημα οι Υπουργοί, οι οποίες μάλλον αποτελούν δείγμα αλαζονείας, που δεν είναι κατανοητοί όταν υπάρχουν τόσες πολλές κυβερνητικές αποτυχίες.

Ορισμένοι συνάδελφοι, βέβαια, πιστεύουν πως όσοι είναι ευρωπαϊστές και φυσικά εμείς είμαστε, πρέπει να ψηφίζουν με κλειστά μάτια τις Οδηγίες. Κάτι με το οποίο εμείς δεν συμφωνούμε, αφού πρόκειται για Οδηγίες που έχουν δρομολογηθεί από Κόμματα, κυρίως βέβαια από το Ευρωπαϊκό Λαϊκό Κόμμα αυτή την περίοδο, με τα οποία μπορεί να μην συμφωνούμε.

Στα πλαίσια αυτά όταν κάνουμε δεκάδες Ερωτήσεις και εισπράττουμε ειρωνεία, όπως το ότι η Ελληνική Λύση συνηθίζει να λέει αντιφατικά πράγματα, αν είναι δυνατόν, δεν είναι ότι καλύτερο.

Ενώ η μοναδική απάντηση που μας δόθηκε σε μία μόνο Αναφορά μας, σε αυτή για το θέμα των φορολογικών παραδείσων, ήταν εντελώς άσχετη.

Η θέση μας ήταν πως αφού πρόκειται για μία Συμφωνία περιορισμού της φοροαποφυγής, που συμμετέχουν τόσο η Ευρωπαϊκή Ένωση όσο και ο ΟΟΣΑ, θα είχε αποτέλεσμα μόνο εάν δεν επιτρέπονταν οι φορολογικοί παράδεισοι, τουλάχιστον εντός της Ευρωπαϊκής Ένωσης, όπως στη Γερμανία, στην Ολλανδία, στο Λουξεμβούργο, στην Ιρλανδία και σε ένα σωρό άλλες χώρες, εκτός από την Ελλάδα. Εάν δεν συμβεί, κάτι που δεν μπορούμε να κάνουμε μόνοι μας ως χώρα, αλλά απαιτεί μια ευρύτερη συνεργασία της Ευρωπαϊκής Ένωσης και του ΟΟΣΑ, δεν έχει κανένα νόημα να παραχωρούμε μόνο εμείς τη φορολογική μας πολιτική σε υπερεθνικούς οργανισμούς. Εννοώ το ότι προβλέπουμε ως κράτος σε έσοδα ύψους 75 εκατομμυρίων από τη σημερινή συμφωνία, τα περισσότερα από τα οποία, σύμφωνα τουλάχιστον από τον Υφυπουργό από ελληνικές εταιρείες, είναι κατά τη γνώμη μας ένα αστείο ποσόν σε σχέση με αυτά που χάνουμε γενικότερα.

Όσον αφορά τώρα τη μείωση της παραοικονομίας από 54,2 δις το 2013, στα 29 δις το 2021, που ειπώθηκε στην προηγούμενη συνεδρίαση της Επιτροπής, δεν είναι σύμφωνη με τα 60 δις που την υπολόγισε ο Διοικητής της Τράπεζας της Ελλάδος ή με τα 45 δις που τουλάχιστον εμείς την υπολογίζουμε.

Ενώ όταν πρόκειται για νούμερα που αναφέρει το Δ.Ν.Τ., γιατί σε αυτά αναφέρθηκε ο Υφυπουργός, πρέπει να είμαστε εξαιρετικά προσεκτικοί θυμίζοντας το τεράστιο λάθος τους με τους πολλαπλασιαστές, που κατέστρεψε την οικονομία μας.

Σε σχέση με το ότι το Α.Ε.Π. δεν αυξήθηκε, όσο αναφερόταν στον Προϋπολογισμό λόγω των προβλημάτων του πρωτογενούς τομέα της Θεσσαλίας, ήταν πραγματικά ανοησία, επειδή οι ζημίες συνέβησαν πολύ πριν την κατάθεση του Προϋπολογισμού. Επίσης, πριν από την κατάθεση του Προσχεδίου και άρα, ήταν γνωστές οι ενδεχόμενες συνέπειες.

Η μείωση του ρυθμού ανάπτυξης, οφείλεται σχεδόν αποκλειστικά στον περιορισμό των προβλεπόμενων επενδύσεων και μάλιστα, αυτόν του Ταμείου Ανασυγκρότησης, όπου το Υπουργείο φαίνεται ότι έχει τεράστια προβλήματα, ενώ η προηγούμενη ηγεσία του δεν είχε.

Οι πλημμύρες της Θεσσαλίας πάντως, θα έχουν επιπτώσεις από φέτος και μετά, σίγουρα θα έχουν επιπτώσεις από φέτος και μετά, ενώ μπορούν να αποφευχθούν εάν γίνουν γρήγορα επενδύσεις για την αποκατάσταση των ζημιών, οι οποίες θα εξισορροπήσουν τη μειωμένη παραγωγή, την άνοδο των εισαγωγών και την πτώση των εξαγωγών.

Σε κάθε περίπτωση, δεν είμαστε εμείς αντιφατική, αλλά η Κυβέρνηση, όπως το παράδειγμα των τραπεζών που ισχυρίστηκε ότι στηρίχτηκαν με 28 δις, ενώ μας απαντήθηκε γραπτά ότι ήταν 51,1 δισ.. Στο ιδιωτικό χρέος που το τοποθέτησε στο 101% του Α.Ε.Π., ενώ μας απαντήθηκε ξανά γραπτά πως ήταν περί τα 387 δισ. και ασφαλώς δεν έχουμε Α.Ε.Π. 387 δις και σε ένα σωρό άλλα.

Γενικότερα δε για την θλιβερή κατάσταση της οικονομίας μας, θα καταθέσουμε στα πρακτικά το δελτίο τύπου της Τράπεζας της Ελλάδος από τις 20-2-2024, πρόσφατα, το οποίο μας επιβεβαιώνει απολύτως.

Επίσης, όσον αφορά τις δυσμενείς συνέπειες του ξεπουλήματος της Ελλάδας στους ξένους, μπορείτε να το διαβάσετε για να μην καταναλώσω περισσότερο χρόνο. Αυτά άλλωστε διατύπωσε και η Moody's  χαστουκίζοντας κυριολεκτικά την Κυβέρνηση, οπότε όχι μόνο απείχε από την αναβάθμισή μας, αλλά επιπλέον δεν άλλαξε καν τις προοπτικές της οικονομίας μας σε θετικές από σταθερές, ενώ θα έχει προφανώς συνέπεια αργότερα στις τράπεζες.

Συνεχίζοντας επί των άρθρων στο έκτο (6ο) κεφάλαιο, παρουσιάζεται η αντιμετώπιση των συγχωνεύσεων όσον αφορά την ελάχιστη φορολόγηση, σημειώνοντας ότι οι συγχωνεύσεις, είναι μια πολύ προσφιλής μέθοδος για τη μείωση των φορολογικών δαπανών, δηλαδή για τη φοροαποφυγή από τις πολυεθνικές. Σε μία περίοδο μάλιστα στις Ηνωμένες Πολιτείες είχαν λάβει τεράστιες διαστάσεις, μέσω της αντιστροφής συγχώνευσης, με μεταφορά σε χώρες χαμηλής φορολόγησης, όπως η Ιρλανδία στο θέμα των Ηνωμένων Πολιτειών. Έτσι εξηγείται η υψηλή αύξηση των επενδύσεων και το Α.Ε.Π. της Ιρλανδίας, έως ότου σταμάτησε η διαδικασία μετά από νομοθετική παρέμβαση των ηνωμένων πολιτειών.

Στο άρθρο 38 που αφορά τις συγχωνεύσεις εταιρειών, βλέπουμε να διατηρούνται οι προβλέψεις που ίσχυαν για τις εταιρείες πριν τη συγχώνευση, οπότε δεν φαίνεται να υπάρχει καμία σημαντική θετική ή αρνητική διαφορά με το σημερινό νομοσχέδιο και παραμένουν ως ένα εργαλείο νόμιμης φοροαποφυγής. Δεν αλλάζει τίποτα.

Κατά την άποψή μας, γιατί πρέπει να κάνουμε και προτάσεις, θα έπρεπε να υπάρχει κάποιο όριο για συσσωρευμένες ζημιές σε εταιρείες που ενδεχομένως μόνες τους δεν θα μπορούσαν να επιβιώσουν, έτσι ώστε να μην μεταφέρονται στην ενοποιημένη και να μην εξαγοράζεται για τον λόγο αυτό, δηλαδή λόγω των ζημιών τους.

Μια αντίστοιχη αντιμετώπιση υπάρχει και στο επόμενο άρθρο 39, για τις περιπτώσεις απόκτησης ή πώλησης μεμονωμένων παγίων, όπου εδώ εξαιρείται πολύ λογικά μόνο το κέρδος ή η ζημιά από τις περιπτώσεις εξυγίανσης εταιρειών.

Με το άρθρο 41, τώρα, καλύπτεται η περίπτωση ομίλων που συμπεριλαμβάνουν εταιρείες με θυγατρικές, όπως είναι η CVC, η οποία έχει εταιρείες που με τη σειρά τους είναι όμιλοι στην Ελλάδα, όπως για παράδειγμα της Vivartia. Σε αυτή την περίπτωση, ορίζεται, ότι γίνεται υπολογισμός σε κάθε μητρική ξεχωριστά, εκτός εάν γίνεται σε κεντρικό επίπεδο, με την παράγραφο 7. Μένει να φανεί πώς θα εφαρμοστεί στην πράξη. Ειδικά για τη CVC, που ενδεχομένως ως επενδυτική εξαιρείται. Ρωτήσαμε και δεν πήραμε καμία απάντηση, αν θα αντιμετωπιστεί ως επενδυτική η διαφορετικά.

Στο άρθρο 43 και στην παράγραφο 2β’, δεν μπορούμε να δεχτούμε την προκαταβολική έκπτωση του μερίσματος από το αποδεκτό εισόδημα της τελικής μητρικής, υπό την προϋπόθεση -έτσι γράφει το άρθρο- ότι αναμένεται πως καλύπτεται η ελάχιστη φορολόγησή της.

Πώς μπορεί να γίνει μια τέτοια υπόθεση προκαταβολικά;

Μπορεί να μην το καταλαβαίνω και να μπορέσετε να μας το εξηγήσετε.

Στην παράγραφο 6, είναι ασαφείς οι προϋποθέσεις φορολόγησης του λήπτη, αντί της φορολογικής οντότητας. Με την έννοια ότι ή θα φορολογείται η μητρική οντότητα ή ο λήπτης, ένας από τους δύο, απλά και καθαρά.

Στο άρθρο 44 και στην παράγραφο 2, για το φόρο τεκμαρτού της διανομής που ορίζεται ως το μικρότερο από τις δύο επιλογές, α’ και β’. Θα έπρεπε να είναι το μεγαλύτερο, δηλαδή το ακριβώς αντίθετο.

Στο άρθρο 46, έχουμε άλλη μία περίπτωση που δεν γνωρίζουμε πως θα εφαρμοστεί, ενώ έχει ενδιαφέρον για την Ελλάδα, αφού αφορά ασφαλιστικές και επενδυτικές εταιρείες. Αναφέρεται ότι μπορεί να επιλέξουν να φορολογούνται με βάση τις μεταβολές της εύλογης αξίας των ιδιοκτησιακών συμμετοχών τους, εάν ο συντελεστής είναι ίδιος ή μεγαλύτερος του ελάχιστου.

Στην Ελλάδα ο συντελεστής υπεραξίας μετοχών είναι 15%, αν δεν κάνω λάθος δεν είμαι σίγουρος γι’ αυτό, ο οποίος είναι ίδιος με την ελάχιστη φορολόγηση. Σε αυτή την περίπτωση και αν δεν κάνουμε λάθος, η ερώτησή μας, είναι: Εάν οι επενδυτικές θα μπορούν να επιλέξουν να φορολογούνται στην Ελλάδα αντί σε κάποια χώρα χαμηλού φόρου, αφού δεν θα κερδίζουν κάτι στη χώρα χαμηλού φόρου.

Το άρθρο 48, αφορά τα διαδικαστικά της επιβολής φόρου. Όμως, βλέπουμε, ότι στην παράγραφο 3, αναφέρεται πως δεν υποβάλλεται δήλωση συμπληρωματικό φόρου, όταν στο β’ η μητρική είναι εγκατεστημένη σε δικαιοδοσία που έχει συνάψει ειδική συμφωνία αρμόδιων αρχών με την Ελλάδα. Διαβάζω, όπως ακριβώς το λέει το άρθρο.

 Εδώ δεν καταλαβαίνω πραγματικά τι εννοεί. Τι είδους συμφωνία μπορεί να είναι αυτή;

Με το άρθρο 50, παρέχονται πολλές εξουσίες στο διοικητή της ΑΑΔΕ. Μπορείτε να μας πείτε τι ισχύει σε άλλες χώρες; Δηλαδή και στις άλλες χώρες παρέχονται όλες οι εξουσίες στην αντίστοιχη ΑΑΔΕ; Που δεν υπάρχει βέβαια, μόνο στην Ελλάδα υπάρχει.

Στο άρθρο 52, ο αναβαλλόμενο φόρος είναι κάτι που έχει ενδιαφέρον για την Ελλάδα λόγω των τραπεζών και του hive – down. Το παρόν άρθρο αναφέρει ότι οι αναβαλλόμενες φορολογικές απαιτήσεις που αφορούν μεταβιβασθέντα περιουσιακά στοιχεία διατηρούνται εάν εφόρων αποδεκτή ζημία και οι συναλλαγές έχουν γίνει μετά την 30η Νοεμβρίου του 2021. Όπως όμως αναφέρεται προηγουμένως, η ζημιά καθίσταται αποδεκτή εάν προβλέπεται από τις διατάξεις που ισχύουν σε μια δικαιοδοσία στο άρθρο 24. Άρα, υποθέτουμε, - δεν το γνωρίζουμε, υποθέτουμε - ότι αν μεταφέρονται περιουσιακά στοιχεία μεταξύ οντοτήτων σε άλλα κράτη και στο βαθμό που δεν μεταφέρεται ο σχετιζόμενος αναβαλλόμενος φόρος ή όταν μεταφέρεται δεν είναι αποδεκτός από τα κράτη αυτά· εδώ λέω για παράδειγμα το νόμο Χαρδούβελη ο οποίος αποτελεί μια ειδική περίπτωση λόγω της τριακονταετίας και άρα δεν είναι αποδεκτός από άλλα κράτη, τότε μπορεί να είναι να μην είναι δυνατόν να χρησιμοποιηθεί; Θα θέλαμε να μας διευκρινίσετε εάν το καταλάβαμε σωστά. Κατά την άποψή μας έχει σημασία, επειδή σ αυτή την περίπτωση εάν μεταφερθεί αναβαλλόμενος μαζί με τα δάνεια σε θυγατρικές εξωτερικού μπορεί να μην προσφέρει φοροαπαλλαγές για τις τράπεζες.

Με το άρθρο 54, δίνεται μία πενταετής περίοδος χάριτος για την εφαρμογή του παρόντος όταν πρόκειται για νέους ομίλους και όταν τα ενσώματα πάγιά τους δεν υπερβαίνουν τα 50 εκατομμύρια. Σε αυτή την περίπτωση μπορεί να καλύπτονται standards που έχουν άυλη μεν περιουσία, αλλά τεράστιας αποτίμησης. Οπότε ενδεχομένως δεν είναι δίκαιο να εξαιρούνται αυτές οι εταιρείες. Εκτός αυτού, τι προβλέπεται στην περίπτωση που μία συνιστώσα οντότητα εταιρείας αλλάζει κάθε πέντε ΑΦΜ μέσω μετασχηματισμών και επεκτείνει το διάστημα αυτό; Θα επιτρέπεται; Αυτό το έχουμε δει να συμβαίνει σε άλλα κράτη. Γι’ αυτό τον ρωτάμε και είναι κάτι αρκετά επικίνδυνο.

Στο άρθρο 57, προβλέπεται ότι αντί της καταστροφής των κατασχεμένων προϊόντων από τα τελωνεία θα μπορούν να πωλούνται σε ειδικούς οργανισμούς, όπως διαχείριση αποβλήτων, διύλισης κλπ. Φαίνεται μεν λογικό, αλλά ποιοι θα είναι αυτοί οι αδειοδοτημένοι οργανισμοί και με τι κριτήρια; Επειδή έτσι μπορεί να δημιουργηθεί ένα καθεστώς προνομιακής διακίνησης προϊόντων και κερδοσκοπίας, δεν αναφέρονται πουθενά κριτήρια ενώ θα έπρεπε.

Το άρθρο 59, αφορά την επιστρεπτέα προκαταβολή της πανδημίας που όμως δεν επιστράφηκε όπως όλοι γνωρίζουμε σε μεγάλο βαθμό. Πόσοι ήταν τελικά και σε πόσους δεν επιστράφηκε αφού δεν αναφέρεται από το Γενικό Λογιστήριο; Αν θυμόμαστε καλά ήταν 8,3 δισ. και επιστράφηκαν λιγότερα από 3 δισ. Θα θέλαμε όμως τα ακριβή νούμερα. Και εκτός αυτού δεν καταλαβαίνουμε γιατί αναφέρονται ΑΦΜ φυσικών προσώπων που απεβίωσαν. Θα υπάρξει περίπτωση διεκδίκησης επιστροφής από κάποιον που απεβίωσε; Δεν το καταλαβαίνω.

Στο άρθρο 60, ο μηχανισμός συνοριακής προσαρμογής άνθρακα, δηλαδή ουσιαστικά φορολόγησης είναι κάτι ενδιαφέρον και θα θέλαμε να μας εξηγήσετε πώς θα εφαρμοστεί, επειδή ούτε εδώ αναφέρεται κάποιο ποσόν, κάποιο έσοδο, από το Γενικό Λογιστήριο του Κράτους αλλά προφανώς θα υπάρξει. Αναφέρεται όμως ότι θα καθοριστεί με κοινή απόφαση των Υπουργών Οικονομικών και Περιβάλλοντος, οπότε εμείς θεωρούμε, ότι είναι μια αοριστία και δεν καταλαβαίνουμε γιατί αυτή η αοριστία. Είναι ένα εργαλείο πάντως που το έχουμε ζητήσει επανειλημμένα και εμείς, επειδή μπορεί να αποκαταστήσει την χαμένη ανταγωνιστικότητα της οικονομίας μας μετά από την καταστροφή που της έχουν προκαλέσει το Χρηματιστήριο Ενέργειας και φυσικά το LNG.

Στο άρθρο 62. Αναφερθήκαμε ήδη στο προφανές της ανακούφισης των πλημμυροπαθών, καθώς επίσης και στην ανεπάρκεια στήριξής τους, αφού δεν περιλαμβάνονται όλες οι υποχρεώσεις, όπως κυρίως στις τράπεζες. Οι τράπεζες δεν κάνουν τίποτε για τους πλημμυροπαθείς παρά μόνο προς το δημόσιο. Οι τράπεζες μόνο κερδίζουν ξέρουν. Πάνω από 7 - 8 δισ. ευρώ την προηγούμενη διετία. Καλά κάνουν και κερδίζουν, αλλά πρέπει να βοηθάνε και την οικονομία και όχι εις βάρος των ανθρώπων.

Τέλος, στο άρθρο 63. Όπως ρωτήσαμε και στην πρώτη Επιτροπή, θα θέλαμε να γνωρίζουμε τι ακριβώς αφορά η ρύθμιση για την ΕΤΑΔ σε σχέση με τον υπάρχοντα νόμο. Θα φορολογείται η ΕΤΑΔ με 15%; Θα θεωρηθεί εταιρεία επενδύσεων ή του δημοσίου; Και τι θα εξαιρεθεί; Βέβαια, από την άλλη πλευρά, έχει μικρό κύκλο εργασιών και αναξιόπιστες οικονομικές καταστάσεις όσον αφορά τα πάγια, οπότε μπορεί να εξαιρεθεί για τον λόγο αυτό, αλλά καλό θα ήταν να πάρουμε μία απάντηση. Ευχαριστώ πάρα πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε. Τον λόγο τώρα έχει, ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα “ΝΙΚΗ”, ο κ. Ανδρέας Βορύλλας για 8 λεπτά.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»):** Κύριε Πρόεδρε, κύριε Υπουργέ, κύριοι συνάδελφοι. Σύμφωνα με την οδηγία 2523/2022, στόχος είναι ένα παγκόσμιο ελάχιστο επίπεδο φορολογίας. Έναν ελάχιστο δηλαδή πραγματικό φορολογικό συντελεστή 15% για τις πολυεθνικές επιχειρήσεις και τους μεγάλους ομίλους. Ο εν λόγω στόχος έχει υιοθετηθεί μέχρι σήμερα από 136 χώρες και εφαρμόζεται υποχρεωτικά από 01/012024 από τα κράτη μέλη της Ευρωπαϊκής Ένωσης. Οι συζητήσεις για την κατάρτιση σχεδίων δράσης κατά της διάβρωσης φορολογικής βάσης και μεταφοράς κερδών έχει διάρκεια πάνω από μία δεκαετία. Συμμετείχαν ο Οργανισμός Οικονομικής Συνεργασίας και Ανάπτυξης (ΟΟΣΑ), ο G20, Διοικητές κεντρικών τραπεζών και η Ευρωπαϊκή Ένωση έως ότου καταλήξουν σε τελικές προτάσεις.

Η διάβρωση φορολογικής βάσης και μετατόπιση των κερδών από μεγάλες πολυεθνικές εταιρείες είναι οι φορολογικές στρατηγικές που εκμεταλλεύονται κενά στην αρχιτεκτονική του διεθνούς φορολογικού συστήματος και στρέφουν τα κέρδη σε μέρη όπου υπάρχει μικρή ή καθόλου οικονομική δραστηριότητα ή φορολογία, με αποτέλεσμα να πληρώνονται ελάχιστα ή καθόλου εταιρικοί φόροι. Είναι γνωστό πως εδώ και δεκαετίες οι μεγάλες πολυεθνικές εταιρείες και οι θυγατρικές τους αξιοποιούν μια σειρά από εργαλεία και διατάξεις φορολογικού ή επενδυτικού χαρακτήρα και εν τέλει καταφέρνουν να καταβάλλουν λιγότερους φόρους. Πολλές φορές ακόμη και κάτω από αυτούς που θα προέκυπταν αν εφαρμοζόταν ο ελάχιστος πραγματικός φορολογικός συντελεστής 15% στα κέρδη τους. Οι απώλειες εσόδων από τεχνικές μετατόπισης της φορολογικής βάσης υπολογίζονται συντηρητικά σε 100 έως 240 δισεκατομμύρια δολάρια USD ή το ισοδύναμο του 4% έως 10% των παγκόσμιων εσόδων από φόρους εισοδήματος των εταιρειών.

Η παγκόσμια συμφωνία για την ελάχιστη εταιρική φορολόγηση αποτελείται από δύο πυλώνες.

Ο Πυλώνας 1, με τον οποίο συνδέεται η οδηγία για τις εταιρείες «κελύφη», αφορά την αναδιανομή των φορολογικών υποχρεώσεων πολυεθνικών επιχειρήσεων, ώστε να φορολογούνται στις χώρες όπου πραγματικά λαμβάνει χώρα η οικονομική τους δραστηριότητα.

Ο Πυλώνας 2, αφορά την εφαρμογή ελάχιστης φορολόγησης 15% στα κέρδη πολυεθνικών επιχειρήσεων. Η οδηγία που καλούμαστε να υιοθετήσουμε αφορά μόνο τον πυλώνα 2, άρα τίθεται ζήτημα κατά πόσο θα είναι αποτελεσματική μια νομοθεσία που στηρίζεται μόνο στον δεύτερο πυλώνα.

Στο άρθρο 3 παράγραφος 2 του νόμου, στις εξαιρούμενες οντότητες περιλαμβάνονται οργανισμοί επενδύσεων και φορείς επενδύσεων σε ακίνητα που είναι η τελική μητρική οντότητα. Πιθανόν με τον παραπάνω ορισμό για να επωφεληθούν και εταιρείες διαχείρισης δανείων που κατέχουν μεγάλο χαρτοφυλάκιο ακινήτων που αποκτήθηκαν μέσω πλειστηριασμών. Προτείνουμε την προσθήκη μιας διευκρινιστικής παραγράφου στο άρθρο 3 παράγραφος 2: «Στις εξαιρουμένης οντότητες δεν περιλαμβάνονται εταιρείες διαχείρισης δανείων», τα περίφημα funds. Σε καμία περίπτωση δεν πρέπει να επωφεληθούν εταιρείες διαχείρισης δανείων που αποκομίζουν κέρδη πολλές φορές με καταχρηστικό τρόπο σε βάρος των δανειοληπτών.

Η προσθήκη του άρθρου 62 περί αναστολής είσπραξης χρεών πληγέντων από θεομηνίες και ειδικότερα η είσπραξη των ληξιπρόθεσμων χρεών προς το δημόσιο που ρυθμίζονται με την καταβολή των χρεών αυτών μέχρι 24 μηνιαίες δόσεις. Θεωρούμε πως αυτή η διάταξη είναι εκτός πραγματικότητας για την καταστροφή που έχει επέλθει στη Θεσσαλία. Μόλις πριν λίγες ημέρες με την παρουσίαση του Master Plan για τη Θεσσαλία από την ολλανδική εταιρεία HVA international, αναφέρθηκε, ότι το συνολικό κόστος των παρεμβάσεων που προτείνει η ομάδα των ολλανδών εμπειρογνωμόνων είναι 4 δις ευρώ. Επίσης, όπως ανέφερε και ο Υφυπουργός Εθνικής Οικονομίας και Οικονομικών, κ. Χάρης Θεοχάρης η υποχώρηση του ρυθμού ανάπτυξης το 2023 στο 2% έναντι του 2,3% που προβλεπόταν αρχικώς, οφείλεται στις καταστροφικές πλημμύρες στη Θεσσαλία και στην αύξηση των εισαγωγών αγροτικών προϊόντων.

Ο δημιουργός του ομοσπονδιακού συστήματος της Ελβετίας και πρώτος κυβερνήτης της Ελλάδας Ιωάννης Καποδίστριας, αντιλήφθηκε ότι η ανάταξη της χώρας πρέπει να ξεκινήσει από τον πρωτογενή τομέα. Όμως διακόσια χρόνια μετά η σημερινή κυβέρνηση αδυνατεί να αντιληφθεί την αξία του πρωτογενή τομέα για τη χώρα μας και την σημερινή πραγματικότητα που επικρατεί στη Θεσσαλία. Το κόμμα μας προτείνει η καταβολή των ληξιπρόθεσμων χρεών να γίνει μέχρι 24 μηνιαίες δόσεις, αλλά πρωτίστως να συνδεθεί με την αποκατάσταση των καταστροφών. Δηλαδή, πρώτα να ολοκληρωθούν τα έργα αποκατάστασης στο μεγαλύτερο βαθμό και μετά το δημόσιο να εισπράξει χρέη από τις πληγείσες περιοχές. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε πολύ κ. Βορύλλα για την τήρηση του χρόνου. Και τον λόγο τώρα έχει, ο Ειδικός Αγορητής της Κοινοβουλευτικής Ομάδας της Πλεύσης Ελευθερίας - Ζωή Κωνσταντοπούλου, ο κ. Αλέξανδρος Καζαμίας.

  **ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κυρίες και κύριοι Βουλευτές, ξεκινώντας θα ήθελα να συνοψίσω τη θέση της «ΠΛΕΥΣΗ ΕΛΕΥΘΕΡΙΑΣ» απέναντι σε αυτό το νομοσχέδιο, όπως αυτή διατυπώθηκε μέχρι τώρα. Ως θέμα αρχής θεωρούμε αναγκαία την επιβολή ελάχιστου φόρου για τις πολυεθνικές και τις θυγατρικές τους παγκοσμίως, αλλά αξιολογούμε το ύψος του φόρου στο 15% επί των κερδών ως χαμηλό και το μέγεθος των πολυεθνικών στις οποίες αυτός εφαρμόζεται, δηλαδή εταιρείες με τζίρο άνω των 750 εκατομμυρίων ευρώ για δύο χρόνια την τελευταία τετραετία ως ιδιαιτέρως μεγάλο. Παρ’ όλα αυτά πιστεύουμε ότι ένας ελάχιστος παγκόσμιος φόρος περιορίζει τη δυνατότητα των μεγάλων αυτών επιχειρήσεων να μετατοπίζουν διαρκώς τις εγκαταστάσεις τους σε χαμηλότερης φορολόγησης περιοχές του κόσμου με σκοπό τη φοροαποφυγή.

Το συγκεκριμένο νομοσχέδιο επιβάλλει ελάχιστο φόρο 15% για τις πολυεθνικές και τις θυγατρικές τους εντός της Ευρωπαϊκής Ένωσης και έρχεται να προσθέσει την Ελλάδα και τα υπόλοιπα κράτη μέλη της Ευρωπαϊκής Ένωσης σε μια ομάδα περίπου 140 κρατών που εφαρμόζουν σήμερα αυτή την νομοθεσία. Υπογραμμίζουμε ότι η πρωτοβουλία αυτή ανήκει στον ΟΟΣΑ και στα κράτη της ομάδας G20, οπότε είναι σαφές ότι εφαρμόζει - αν και όχι με τον καλύτερο τρόπο - ένα παγκόσμιο αίτημα, το οποίο εκκρεμεί εδώ και δεκαετίες.

Την ίδια στιγμή, όμως, σημειώνουμε ότι το πλαίσιο μέσα στο οποίο ο ελάχιστος φόρος επιβάλλεται- γνωστός ως δεύτερος Πυλώνας του ΟΟΣΑ- δεν είναι ικανοποιητικός. Αυτό οφείλεται στο ότι ο πρώτος Πυλώνας του ΟΟΣΑ για τη ρύθμιση του παγκόσμιου πλαισίου λειτουργίας των πολυεθνικών, δηλαδή οι κανόνες ψηφιοποίησης των στοιχείων, δεν έχει γίνει αποδεκτός από μια κρίσιμη μάζα κρατών σε μεγάλο βαθμό και λόγω της αντίρρησης των Ηνωμένων Πολιτειών σε αυτόν. Κατά συνέπεια, βρισκόμαστε σε μια κατάσταση όπου η Ευρωπαϊκή Ένωση υιοθετεί τον δεύτερο Πυλώνα χωρίς να έχει εφαρμοστεί ο πρώτος Πυλώνας και αυτό μας προβληματίζει.

Εκτός από το μη ικανοποιητικό πλαίσιο τονίζω για μια ακόμη φορά ότι τα δύο βασικά κριτήρια επιβολής του ελάχιστου φόρου όσον αφορά τον ίδιο τον δεύτερο Πυλώνα είναι επίσης χαλαρά. Αναφέρομαι στο γεγονός ότι ο φόρος δεν πιάνει επιχειρήσεις με τζίρο χαμηλότερο των 750 εκατομμυρίων και βεβαίως που περιορίζει τον φόρο μόνο στο 15% επί των κερδών. Υπενθυμίζουμε ότι ο συντελεστής που ισχύει σήμερα στην Ελλάδα για τη φορολόγηση επιχειρήσεων ανέρχεται ήδη στο 22%.

Επίσης, σύμφωνα με τα λεγόμενα του κ. Υφυπουργού καθώς και με δημοσιεύματα που κυκλοφόρησαν στον Τύπο, ο αριθμός των επιχειρήσεων οι οποίες θα επηρεαστούν από αυτόν τον φόρο στην Ελλάδα δεν ξεπερνούν τις 20. Δηλαδή, είναι πολύ λίγες. Ενώ οι θυγατρικές υπολογίζονται κοντά στις 900. Γι’ αυτό ο ελάχιστος φόρος στα κέρδη των πολυεθνικών αναμένεται να επιφέρει περιορισμένα έσοδα στο ελληνικό δημόσιο. Ακούσαμε τον κ. Υπουργό να κάνει λόγο για περίπου 40 εκατομμύρια από τη φορολόγηση των μητρικών εταιρειών και κάπου άλλα 40 εκατομμύρια από τον φόρο των θυγατρικών. Συνολικά 80 εκατομμύρια. Παρ’ όλα αυτά πρέπει να τονιστεί ότι το όφελος ενός ενιαίου παγκόσμιου φόρου στα κέρδη των πολυεθνικών είναι ότι μπορεί να περιορίσει τις χειρότερες πρακτικές των εταιρειών αυτών για τις εθνικές οικονομίες που είναι ότι έρχονται και φεύγουν γυρεύοντας πάντα τον επόμενο φορολογικό παράδεισο για να αποφύγουν τους υψηλούς φόρους. Αυτό το φαινόμενο της συνεχούς μετατόπισης κεφαλαίου και της διάβρωσης της φορολογικής βάσης που αυτή η μετατόπιση επιφέρει, μπορεί να ελεγχθεί παγκοσμίως και να μπορέσει ο δεύτερος Πυλώνας του ΟΟΣΑ να πραγματοποιήσει έστω και ένα μικρό βήμα προς αυτή την κατεύθυνση.

Χρησιμοποιούμε όμως υποθετική γλώσσα και λέμε θα μπορούσε να πραγματοποιήσει ένα μικρό βήμα προς αυτή την κατεύθυνση και όχι πραγματοποιεί αυτό το βήμα, διότι τα αποτελέσματα του ενιαίου ελάχιστου φόρου θα κριθούν σε μεγάλο βαθμό από την εφαρμογή του. Το ζήτημα της εφαρμογής του φόρου το οποίο θίξαμε εν συντομία στην πρώτη συνεδρίαση της Επιτροπής και συζητήσαμε νομίζω με αρκετή λεπτομέρεια κατά τη διάρκεια της δεύτερης συνεδρίασης, όπου είχαμε την ακρόαση εξωκοινοβουλευτικών φορέων, περιλαμβανομένου και εκπροσώπου της ΑΑΔΕ, είναι ιδιαιτέρως πολύπλοκο. Η εφαρμογή είναι ιδιαιτέρως πολύπλοκο ζήτημα και δεν είμαστε βέβαιοι - και αυτό είναι μια επιφύλαξη που διατηρούμε απέναντι στο νομοσχέδιο - για το κατά πόσο αυτό προβλέπει τις απαιτούμενες διαδικασίες, ούτως ώστε η εφαρμογή του νέου αυτού πλαισίου να πραγματοποιηθεί με τον απαιτούμενο τρόπο.

Στο σημείο αυτό θα ήθελα να αναφερθώ εν συντομία σε ένα διάλογο που είχαμε στις προηγούμενες συνεδριάσεις της επιτροπής με τον κ. Υφυπουργό. Στην ομιλία μου την περασμένη Πέμπτη εστίασα σε τέσσερα σημεία της δικής του ομιλίας, κατά το τέλος της πρώτης συνεδρίας της Επιτροπής την Τετάρτη. Υπενθυμίζω ότι στα σημεία αυτά τόνιζα ότι το παρόν νομοσχέδιο δεν μπορεί να θεωρηθεί ελληνική πρωτοβουλία ακόμη και να είχε από νωρίς τη στήριξη της ελληνικής κυβέρνησης, ενώ ξεκαθάρισα ότι το νομοσχέδιο δεν εισάγει τεκμήρια και δεν φορολογεί σχεδόν καθόλου τα υψηλά εισοδήματα.

Δεν θα αναφερθώ εδώ ξανά στα τέσσερα αυτά σημεία με εξαίρεση το πρώτο, διότι ο κ. Υφυπουργός έδωσε συνέχεια σε αυτό στο τέλος της προηγούμενης συνεδρίασης της Επιτροπής και μάλιστα εκείνη τη στιγμή βρισκόμουν στην Ολομέλεια και δεν τον άκουσα. Αλλά, από τη συνεργάτη μου έλαβα τη σχετική πληροφόρηση και εντόπισα το σχετικό σημείο στα πρακτικά. Ο κ. Θεοχάρης τότε με αποκάλεσε συνωμοσιολόγο, γιατί ρώτησα δύο φορές γιατί τα τελευταία άρθρα της Ευρωενωσιακής Οδηγίας -τα τελευταία δέκα άρθρα - δεν ενσωματώθηκαν στο νομοσχέδιο που συζητάμε τώρα. Ενώ, τα προηγούμενα 49 άρθρα της Οδηγίας ενσωματώθηκαν άρθρο προς άρθρο. Κατ’ αρχήν να πω κάτι για τη χρήση των λέξεων. Το να κάνει κανείς μία ερώτηση, δεν ισοδυναμεί με συνωμοσιολογία. Ακόμη και το να έχει κανείς υποψία, πάλι δεν ισοδυναμεί με θεωρία συνωμοσίας. Θεωρία συνωμοσίας είναι μια θεωρία που θεωρεί ότι δύο ή περισσότεροι θεσμοί έχουν κρυφά συμφωνήσει να κάνουν κάτι. Εγώ δεν θεωρώ ότι υπάρχει κάτι τέτοιο. Για ένα μέρος μόνο ρώτησα και είναι η Κυβέρνηση και δεν θεωρώ ότι υπήρχε κάτι κρυφό. Φανερά παραλείψατε να ενσωματώσετε τα 10 τελευταία άρθρα από αυτή την Οδηγία και γι’ αυτή τη φανερή κυβερνητική παράλειψη έκανα την ερώτησή μου. Άρα, δεν τέθηκε ούτε κατά διάνοια από μένα θέμα συνωμοσίας. Αλλά στην ερώτησή μου δεν υπήρχε επίσης και καχυποψία.

Ρώτησα να μάθω ποιο είναι το σκεπτικό της Κυβέρνησης για την παράλειψη αυτών των 10 άρθρων και μάλιστα για να τονίσω ότι πρόκειται για δίκαιη και καλόπιστη κριτική είπα επίσης ότι μπορούμε να υποθέσουμε γιατί παραλήφθηκε το άρθρο 50, το οποίο επιτρέπει την αναβολή της εφαρμογής του ελάχιστου φόρου για 12 μητρικές εταιρείες μέχρι και έξι χρόνια. Είπα ότι προφανώς η Κυβέρνηση θέλει να εφαρμόσει την Οδηγία χωρίς υπεξαιρέσεις. Αυτό το θεωρούμε και ικανοποιητικό. Όμως, για τα υπόλοιπα άρθρα που δεν ενσωματώθηκαν ήθελα απάντηση. Ο κ. Θεοχάρης απάντησε εν μέρει σε αυτά και είπε ότι για τα τελευταία άρθρα 53 - 59 είναι διαδικαστικά άρθρα των Βρυξελλών προς την Επιτροπή. Αυτό στις περισσότερες περιπτώσεις είναι σωστό, αλλά υπάρχει το άρθρο 56 το οποίο λέει και διαβάζω από μέσα: «τα κράτη μέλη θέτουν σε ισχύ τις νομοθετικές κανονιστικές και διοικητικές διατάξεις που απαιτούνται για τη συμμόρφωση προς την παρούσα Οδηγία το αργότερο μέχρι την 31η Δεκεμβρίου του 2023». Αυτό δεν έχει γίνει. Εφαρμόζουν τα εν λόγω μέτρα όσον αφορά τα οικονομικά έτη που αρχίζουν από τις 31/12/2023. Αυτό είναι ένα ζήτημα. Υπάρχει και ένα άλλο άρθρο, το 52 το οποίο λέει ότι: «το νομικό πλαίσιο που εφαρμόζεται στο εσωτερικό δίκαιο δικαιοδοσίας τρίτης χώρας, θεωρείται ισοδύναμο με ενδεδειγμένο κανόνα IR, που προβλέπεται από το κεφάλαιο 2 και δεν αντιμετωπίζεται ως φορολογικό καθεστώς ελεγχόμενων αλλοδαπών εταιρειών εφόσον πληροί τις ακόλουθες προϋποθέσεις» και τις γράφει. Γιατί δεν τα ενσωματώνουμε αυτά στο νομοσχέδιο; Είναι εντελώς καλόπιστη η ερώτηση. Δεν υποψιάζομαι κάτι φοβερό. Ήθελα το σκεπτικό σας. Για τα υπόλοιπα δέχομαι το σκεπτικό που διατυπώσατε.

 Κλείνοντας, θα ήθελα να τονίσω ότι μας απασχολεί ιδιαίτερα το γεγονός ότι ακόμη και αν εφαρμοστεί από τα περισσότερα κράτη και αν εφαρμοστεί σωστά -κάτι για το οποίο έχουμε διατυπώσει επανειλημμένως τις αμφιβολίες μας - ο ελάχιστος διεθνής φόρος για τις πολυεθνικές επιχειρήσεις, δεν θα επιφέρει ανατροπή.

Στην πρώτη συνεδρίαση αναφέραμε τις πρόσφατες προβλέψεις του κέντρου φορολογικής πολιτικής και διοίκησης του ΟΟΣΑ, οι οποίες θεωρούν ότι η εφαρμογή του ελάχιστου φόρου διεθνώς, αν γίνει σωστά, αναμένεται να επηρεάσει μεγάλο αριθμό πολυεθνικών. Σχεδόν το 80% και αυτές θα αλλάξουν οικονομική κλίμακα. Όμως τα έσοδα των κρατών παγκοσμίως που θα αυξηθούν, θα αυξηθούν κυρίως στις χώρες όπου ο φόρος επί των κερδών των επιχειρήσεων είναι χαμηλότερος του 15%.

Επίσης, στην ακρόαση φορέων είχαμε μια χρήσιμη επισήμανση ότι ο ΟΟΣΑ έχει αρχίσει να αναθεωρεί τις πιο φιλόδοξες προβλέψεις του ακόμη και στην αρχή αυτού του χρόνου για το τι πρόκειται να επιφέρει με τη μορφή εσόδων η εφαρμογή αυτού του ελάχιστου φόρου. Σε χώρες όπως είναι η δική μας, όμως, που ο φόρος είναι ήδη στο 22% αναμένεται το δημόσιο να εισπράξει κυριολεκτικά «ψίχουλα» από τις πολυεθνικές. Αν πάει καλά η εφαρμογή, μιλάμε για 80 εκατομμύρια. Δηλαδή 0,3 τοις χιλίοις του ΑΕΠ. Αυτό οπωσδήποτε δεν το λες ανατροπή και οπωσδήποτε δεν συνιστά μεταρρύθμιση.

Συνεπώς, το νομοσχέδιο αυτό δεν αναμένεται να επιφέρει κάποια επανάσταση φορολογικής δικαιοσύνης ούτε στην Ευρωπαϊκή Ένωση, ούτε στη χώρα μας. Υπάρχει μάλιστα ο κίνδυνος να δημιουργήσει την ψευδαίσθηση ότι μετά την εφαρμογή του οι πολυεθνικές θα αρχίσουν να φορολογούνται με δίκαιο τρόπο. Κάτι το οποίο θα έχει την ίδια σχέση με το αν λέγαμε ότι το φεγγάρι είναι φτιαγμένο από σοκολάτα. Και μετά την επιβολή αυτού του ελάχιστου φόρου, που είναι χαμηλότερος εκείνου που ισχύει στη χώρα μας και σε πολλές άλλες χώρες, τα υψηλά εισοδήματα θα συνεχίσουν να φορολογούνται χαμηλά, ενώ οι πολυεθνικοί κολοσσοί πάλι θα χαίρουν ελαφράς φορολόγησης και φυσικά θα μπορούν να συνεχίζουν αφόρου αποφεύγουν αφού οι φορολογικοί παράδεισοι με τον φόρο αυτό δεν πρόκειται να καταργηθούν οριστικά. Απλώς οι ευκαιρίες φοροαποφυγής για τις πολυεθνικές θα μειωθούν. Και αυτό αναμένεται να επιφέρει κάποιες αυξημένες εισπράξεις φόρων από ορισμένες πολυεθνικές για κάποια κράτη.

Όμως, η συντριπτική πλειονότητα των φόρων θα συνεχίσει να επιβαρύνει στη χώρα μας τις μεσαίες και ασθενέστερες κοινωνικές τάξεις, χωρίς καμία σημαντική διαφοροποίηση. Τα χρήματα που θα εισρεύσουν από την εφαρμογή του ελάχιστου φόρου για τις πολυεθνικές, αυτά τα αναμενόμενα 80 εκατομμύρια, είναι τόσο λίγα, ώστε δεν θα ανακουφίσουν κανέναν μισθωτό ή συνταξιούχο από τους φόρους που πληρώνει σήμερα. Για να γίνει κάτι τέτοιο χρειάζεται μια εντελώς διαφορετική δημοσιονομική πολιτική, την οποία το παρόν νομοσχέδιο δεν εισάγει ούτε κατά προσέγγιση φοβόμαστε. Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε, κύριε Καζαμία και τον λόγο τώρα έχει ο Ειδικός Αγορητής της Κ.Ο. «Σπαρτιάτες», ο κύριος Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, στη σημερινή μου τοποθέτηση θα περιοριστώ στο σχολιασμό των διατάξεων που περιλαμβάνονται στο Μέρος Γ΄ του νομοσχεδίου και αυτό διότι θεωρώ πως έχουμε εξαντλήσει τη συζήτηση για το Μέρος Β΄. Τοποθετηθήκαμε, ακούσαμε τους φορείς, αναμένουμε να δούμε κάποιες διορθώσεις νομικοτεχνικής φύσεως, αλλά τουλάχιστον ως προς την κατεύθυνση του νομοσχεδίου νομίζω ότι συμφωνούμε όλοι ότι πρόκειται για ένα θετικό βήμα προς την εξυγίανση του φορολογικού συστήματος. Βέβαια, απομένει να δούμε εάν θα εισακουστούν οι εισηγήσεις μας, αλλά και των φορέων, αναφορικά με την αναγκαιότητα εκπαίδευσης επαγγελματιών και υπαλλήλων, όπως επίσης αναμένουμε ότι θα δοθεί ένα εύλογο χρονικό διάστημα για την προετοιμασία όλων των ανωτέρω, ώστε να μπορούν να ανταπεξέλθουν αποτελεσματικά στις νέες απαιτήσεις.

Προχωράω λοιπόν στο Μέρος Γ΄, το οποίο και δεν έχω θίξει έως σήμερα. Επί των άρθρων 55, 56 και 58 δεν έχω να προσθέσω κάτι περισσότερο από ό,τι μας είπε η Πρόεδρος της Ομοσπονδίας Τελωνειακών Υπαλλήλων Ελλάδας, η οποία και είδε θετικά τις διατάξεις. Αξίζει, όμως, να τονίσω και εγώ με τη σειρά μου ότι το συγκεκριμένο άρθρο του Τελωνειακού Κώδικα έχει αναθεωρηθεί πολλάκις το τελευταίο χρονικό διάστημα και όπως όλοι γνωρίζουμε, οι συχνές αλλαγές στο καθεστώς λειτουργίας οποιουδήποτε φορέα είναι κάτι πολύ δύσκολο διαχειριστικά. Μέχρι να συνηθίσουν οι υπάλληλοι το ένα σύστημα, η Πολιτεία τους επιβάλλει ένα άλλο. Κάθε αρχή της διοίκησης αλλαγών καταστρατηγείται με τέτοιες πρακτικές, οπότε και θέλω να πιστεύω ότι αυτή η αλλαγή που εισηγείται με το παρόν νομοσχέδιο θα είναι και η τελευταία για ένα μεγάλο χρονικό διάστημα.

Επί του άρθρου 57 θα θέλαμε και εδώ να υιοθετηθεί η πρόταση της ΟΤΥΕ και να προστεθούν και οι διαλύτες μαζί με τα άλλα ενεργειακά προϊόντα. Οι τελωνειακοί μας υπάλληλοι έχουν απόλυτο δίκιο ότι πρόκειται για εξαιρετικά εύφλεκτα υλικά, η επικινδυνότητα των οποίων είναι αυξημένη. Οπότε αναμένουμε να δούμε αυτή τη μικρή νομικοτεχνική βελτίωση στο τελικό κείμενο πριν τη συνεδρίαση της Ολομέλειας.

Το άρθρο 59 κάνει λόγο για βεβαίωση του επιστρεπτέου ποσού ή αχρεωστήτως καταβληθέντος ποσού της επιστρεπτέας προκαταβολής σε περιπτώσεις φυσικού προσώπου που απεβίωσε και νομικής οντότητας που λύθηκε. Η επιστρεπτέα προκαταβολή ήταν όντως μια ανάσα για πολλούς επαγγελματίες, κατά τη διάρκεια της πανδημίας, ωστόσο υπήρξαν και προβλήματα όπως αυτά αναφέρθηκαν από τον εκπρόσωπο της ΓΣΕΒΕ κατά την ακρόαση των φορέων. Θα συμφωνήσουμε σε όλα όσα πρότειναν από κοινού με το Οικονομικό Επιμελητήριο, ήτοι να διασφαλιστεί η αποπληρωμή σε 96 δόσεις, ό, τι ακριβώς ισχύει για τις επιχειρήσεις και τους επαγγελματίες που είναι εν ζωή, αλλά και να δοθεί η ίδια διευκόλυνση και για την αποπληρωμή της επιστρεπτέας σε όσους επαγγελματίες καταχωρήθηκε ως αχρεωστήτως καταβληθείσα. Όπως ενημερωθήκαμε κατά την ακρόαση των φορέων, υπήρξαν τεχνικές αστοχίες του συστήματος που οδήγησαν σε αυτές τις χρεώσεις, αλλά σε καμία περίπτωση δεν πρέπει να επιβαρύνεται ο επαγγελματίας για λάθη της φορολογικής διοίκησης. Το αίτημα να αποπληρώσουν τα ποσά αυτά σε δόσεις αποτελεί ένα δίκαιο αίτημα το οποίο και στηρίζουμε.

Επί του άρθρου 60 δεν έχω κάποια παρατήρηση, αλλά έχω για το άρθρο 61. Στο άρθρο 61 του νομοσχεδίου γίνεται λόγος για το δικαίωμα υποβολής αίτησης από το σύνολο των υπαλλήλων του δημοσίου κατηγορίας πανεπιστημιακής εκπαίδευσης για την πλήρωση θέσεων των διευθυντών οικονομικών υπηρεσιών των υπουργείων. Θεωρούμε απαράδεκτο να επεκταθεί το δικαίωμα σε όλους τους υποψηφίους, χωρίς κάποιον περιορισμό στην ειδικότητά τους ή τον τίτλο σπουδών που κατέχουν. Αυτές οι θέσεις θα πρέπει να πληρώνονται αποκλειστικά από υπαλλήλους ΠΕ Οικονομικών ή συναφών ειδικοτήτων, όπως Οικονομικού, Λογιστικού ή Δημοσιονομικών και όχι από οποιονδήποτε κατέχει ένα πτυχίο οποιασδήποτε κατεύθυνσης. Το μόνο που καταφέρνει η συγκεκριμένη διάταξη είναι να αποδυναμώσει για να μην πω εξευτελίσει το επάγγελμα του Οικονομολόγου. Εάν δεν τροποποιηθεί η διάταξη, το λέω από τώρα ότι θα καταψηφιστεί από τους Σπαρτιάτες.

Το άρθρο 62 τώρα αποτελεί υλοποίηση του δίκαιου αιτήματος των πληγέντων από θεομηνίες και άλλες φυσικές καταστροφές. Η πρότασή μας για το συγκεκριμένο άρθρο αφορά στην επέκταση της αναστολής είσπραξης για το σύνολο των οφειλών προς το δημόσιο, αλλά και τις τράπεζες, όχι μόνο ληξιπρόθεσμων προς το δημόσιο. Οι άνθρωποι αυτοί έχουν ανάγκη το κάθε ευρώ μέχρι να ορθοποδήσουν, ενώ η βοήθεια που λαμβάνουν από το Κράτος είναι μηδαμινή μπροστά στο μέγεθος της απώλειάς τους, οπότε το λιγότερο που μπορούμε να κάνουμε είναι να αναστείλουμε την αποπληρωμή όλων των οφειλών τους, ώστε να τους διευκολύνουμε στην καθημερινότητά τους. Το χρονικό διάστημα των 12 μηνών το θεωρούμε μικρό. Το 24 θα ακουγόταν καλύτερα, αλλά όπως έλεγαν και οι αρχαίοι ημών πρόγονοι, το μη χείρον βέλτιστον.

Τέλος, το άρθρο 63 φέρνει αλλαγές στον τρόπο λειτουργίας της ΕΤΑΔ Α.Ε.. Ωστόσο ούτε το ίδιο το νομοσχέδιο, αλλά ούτε και η ανάλυση συνεπειών ρύθμισης ρίχνουν φως στις ουσιαστικές συνέπειες αυτής της ρύθμισης. Γενικόλογα σχόλια άνευ περιεχομένου και μια ιστορική αναδρομή στην ονοματολογία της ΕΤΑΔ. Αυτά βρίσκουμε στην ανάλυση συνεπειών ρύθμισης. Αναμένω περισσότερες λεπτομέρειες και διευκρινίσεις για το ποιες θα είναι ακριβώς αυτές οι αλλαγές, ποιο θα είναι το αποτέλεσμα που θα έχει η ρύθμιση. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και με τον κύριο Χαλκιά ολοκληρώσαμε τις τοποθετήσεις των Εισηγητών και των Ειδικών Αγορητών. Θα δώσω το λόγο στον κύριο Νικόλαο παππά τον συνάδελφο για μια σύντομη τοποθέτηση και μετά το λόγο σε σας, κύριε Υφυπουργέ.

**ΝΙΚΟΛΑΟΣ ΠΑΠΠΑΣ:** Κύριε Υφυπουργέ, μπορείτε να θεωρείτε τον εαυτό σας τυχερό, αν και συνήθως οι καρέκλες του Υπουργείου Οικονομικών είναι καρέκλες δύσκολες, πιεστικές, αλλά φαίνεται ότι σε άλλα πεδία η Κυβέρνηση της οποίας είστε και εσείς μέλος έχει αυτό τον καιρό να διαχειριστεί και να υποστεί πάρα πολύ σοβαρές πιέσεις και εγχώρια και διεθνώς. Είμαι σίγουρος ότι και εσείς είδατε τη συγκλονιστική ομιλία της κυρίας Καρυστιανού στην Επιτροπή Αναφορών του Ευρωκοινοβουλίου και είστε ενήμερος ότι το Ευρωκοινοβούλιο επέλεξε να κρατήσει ανοιχτή την υπόθεση και να ανοίξει τη συζήτηση για την υπόθεση των Τεμπών και στις αρμόδιες επιτροπές και την TRAN και τη LIBE.

Το δεύτερο στοιχείο που θα πρέπει να σας αγαλλιάζει αυτό τον καιρό είναι ότι έχουμε ένα τεράστιο σκάνδαλο με τη διαρροή προσωπικών δεδομένων. Δεν απευθύνομαι σε εσάς προφανώς γιατί δεν έχετε την αρμοδιότητα, αλλά αυτοί που διαχειρίστηκαν αυτή την υπόθεση πρέπει να γνωρίζουν ότι τώρα ξεκινάει και εντός Βουλής και βεβαίως με την έρευνα της ανεξάρτητης αρχής και της εισαγγελίας. Δεν είναι δευτερεύον ζήτημα, είναι μείζον και το μείζον είναι ότι ο Γραμματέας της Νέας Δημοκρατίας έχει παραδεχθεί ότι έφυγαν τα στοιχεία από το Υπουργείο Εσωτερικών και πήγαν στον Υπεύθυνο Αποδήμων της Νέας Δημοκρατίας. Τόσο απλά, τόσο ωμά και τόσο με μια κατάφωρη παραβίαση των προβλεπόμενων.

Τις τελευταίες ημέρες και με αφορμή και το συγκεκριμένο νομοσχέδιο, κύριε Θεοχάρη, έχει αναπτυχθεί νομίζω πολλές φορές με οξύτητα, την οποία θα μπορούσαμε να είχαμε αποφύγει και εσείς και εμείς, η διαφορετική στρατηγική την οποία έχουμε για τα ζητήματα της φορολογίας και σε αυτή τη συζήτηση εγώ θα ήθελα για άλλη μια φορά να καλέσω και εσάς και την ηγεσία του Υπουργείου Οικονομικών να είμαστε σαφείς με ανοιχτά χαρτιά και απολύτως ψύχραιμα. Έχουμε μια θεμελιακή διαφωνία. Εσείς πιστεύετε ότι η μείωση των έμμεσων φόρων δεν θα διευκολύνει την οικονομία, εμείς πιστεύουμε ότι θα τη διευκολύνει. Δεν χρειάζεται καμία από τις 2 πλευρές να διαστρεβλώνει τις πραγματικές θέσεις της άλλης. Είδα μια αποτίμηση, την οποία δώσατε στη δημοσιότητα, βγάλατε ότι το πρόγραμμά μας κάνει 40 δισ., μας κάνετε και μια έκπτωση 50% από το προηγούμενο που το είχατε κοστολογήσει 80 -είναι ένα θετικό βήμα αυτό- η δεύτερη διαφωνία, όμως, που έχουμε -προσέξτε και τώρα έρχομαι και στο ζήτημα που συζητάμε σήμερα- είναι η φορολογία των μερισμάτων. Και εκεί κάνετε υπολογισμούς που δεν λαμβάνετε υπόψη την αλλαγή στη φορολογία των μερισμάτων, την οποία προτείνουμε. Φορολογία των μερισμάτων με βάση τα στοιχεία του ΟΟΣΑ: Γαλλία 34%, Γερμανία 26%, Βρετανία 39%, Ισπανία 26%, Ιταλία 26%, Ελλάδα 5% και περνάμε 2 χώρες της Βαλτικής, την Εσθονία και τη Λετονία.

Ο φόρος παγκοσμίου επιπέδου για τον οποίο συζητάμε τώρα είναι στο 15%, δεν είναι; Οτιδήποτε κάτω από αυτό για τον νομοθέτη που έφερε τη συγκεκριμένη ρύθμιση, που εισηγείται αυτή την οδηγία για το ευρωπαϊκό κοινοβούλιο, για τους ευρωπαϊκούς θεσμούς, οτιδήποτε κάτω από αυτό σε καθιστά κάτι κοντά σε φορολογικό παράδεισο. Έτσι δεν είναι; Αν δεν πληρώνεις 15% είσαι κάτω από το ελάχιστο απαιτούμενο για να μη θεωρείσαι φορολογικός παράδεισος. Ποια είναι η φορολογία των μερισμάτων στην Ελλάδα; 5%. Δεν πρέπει να κάνουμε εκεί μια προσπάθεια να συζητήσουμε ψύχραιμα, εάν πρέπει να μπουν και αυτά στην ενιαία φορολογική κλίμακα; Έχετε άλλη αντίληψη για τη φορολογική κλίμακα. Εμείς λέμε μέχρι 100.000 εισόδημα μπορεί να πέσει ο φορολογικός συντελεστής, μέχρι τις 200.000 να παραμείνει ίδιος και τις 200.000 και πάνω να αυξηθεί και προτείνουμε, εισηγούμαστε και μία άλλη θεμελιώδη αλλαγή που λέει ότι όλα τα εισοδήματα πρέπει να φορολογούνται με την ενιαία φορολογική κλίμακα με την εξαίρεση των ενοικίων, διότι υπάρχει ένα μείζον ζήτημα με την αγορά κατοικίας και εκεί θα πρέπει πραγματικά τα κίνητρα με ψυχραιμία να τα συζητήσουμε και να τα δούμε. Το πρόγραμμά μας είναι τεκμηριωμένο, είναι εντός των δύσκολων συμφωνημένων στόχων που έχετε εσείς πετύχει. Εμείς θα ζητήσουμε να αλλάξει το πλαίσιο, αλλά δεν θα κάνουμε αντάρτικο σε σχέση με τα δημοσιονομικά.

Θα κάνω δύο ακόμα παρατηρήσεις. Golden visa. Περιμένουμε να δούμε τη ρύθμιση σας, είναι προφανές ότι η πρώτη εφαρμογή της ρύθμισης έχει συμπυκνώσει τη ζήτηση σε κατοικίες, οι οποίες υπό άλλες συνθήκες θα ήταν προσβάσιμες σε χαμηλά και μεσαία εισοδήματα. Οπότε μια κατεύθυνση η οποία μετατοπίζει το ενδιαφέρον σε μεγαλύτερες περιουσίες, είναι μια ρύθμιση την οποία είμαστε έτοιμοι να συζητήσουμε. Περιμένουμε να δούμε τις ρυθμίσεις επακριβώς. Θα πρέπει να δούμε και σας το βάζω από τώρα να το δείτε με τους συνεργάτες σας και εσείς, τι έχει συμβεί σε σχέση με την υποχρέωση να μεταπίπτει σε εταιρική μορφή η αξιοποίηση ακινήτων, εάν πρόκειται για τρία ακίνητα και πάνω. Ενδεχομένως φορολογικά να υπάρχει ακόμη μεγαλύτερο κίνητρο, δηλαδή αντί να είναι αποτρεπτικός παράγοντας αυτός, να είναι παράγοντας οποίος σπρώχνει προς τα εκεί. Επαναλαμβάνω, καλή τη πίστει θα περιμένουμε τη ρύθμιση για να συζητήσουμε.

Τέλος, υπήρξε κύριε Θεοχάρη μια τεράστια αστοχία στον προϋπολογισμό του περασμένου έτους, η οποία βγήκε στη δημοσιότητα τις τελευταίες μέρες. Είχατε πει, ότι οι επενδύσεις θα αυξηθούν κατά 15%, αυξήθηκαν κατά 4%. Πρόκειται για μια τεράστια αστοχία. Το ελάχιστο που θα περίμενε κανείς, είναι να μας εξηγήσετε ειδικά στην αρμόδια Επιτροπή και ο κ. Χατζηδάκης, δεν θέλουμε να έρχεστε εσείς να βγάζετε τα κάστανα από τη φωτιά και ο Χατζηδάκης να μας εξηγήσει πρώτον γιατί υπήρξε αυτή η αστοχία, που οδήγησε και την ΕΛΣΤΑΤ να αναθεωρήσει προς τα κάτω την ανάπτυξη του ’23 και δεύτερον, τι διαφορετικό θα κάνει η κυβέρνηση για την εκτέλεση αυτού του προϋπολογισμού, που πάλι προβλέπει 15% αύξηση στις επενδύσεις. Προσέξτε να δείτε η ειρωνεία των αριθμών ποια είναι. Προβλέπεται το 2023 ότι θα αυξηθούν οι επενδύσεις κατά 15% και αυξάνονται κατά 4%, υπολείπεται ο ρυθμός ανάπτυξης αυτού που είχαμε προβλέψει για την προηγούμενη χρονιά και έρχεστε - η ειρωνεία των εμπνευστών προφανώς του προϋπολογισμού του 2024 - να πείτε ξανά οι επενδύσεις θα αυξηθούν κατά 15%, χωρίς να δίνετε καμία εξήγηση όμως γιατί υπήρξε η προηγούμενη αστοχία, η οποία είναι τερατώδης και γιατί δεν θα επαναληφθεί το ίδιο φαινόμενο και αυτή τη χρονιά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Το λόγο τώρα έχει ο Υφυπουργός Εθνικής Οικονομίας και Οικονομικών ο κ. Χάρης Θεοχάρης.

**ΧΑΡΗΣ ΘΕΟΧΑΡΗΣ (Υφυπουργός Εθνικής Οικονομίας και Οικονομικών)**: Κυρίες και κύριοι συνάδελφοι, καταρχήν να ευχαριστήσω για μια σε γενικές γραμμές ήρεμη συζήτηση στις Επιτροπές. Έχω την αίσθηση ότι βγάλαμε όλοι μας συμπεράσματα και για το νομοσχέδιο, αλλά και ευρύτερα τέθηκαν τα θέματα. Το γεγονός ότι για παράδειγμα στους φορείς πολύ λίγο ήταν η συζήτηση, περισσότερο η ΑΑΔΕ μίλησε για το κύριο μέρος του νομοσχεδίου, το PILAR 2, αλλά και γενικότερα μας απασχόλησε πολύ λιγότερο από ότι σε άλλα νομοσχέδια η ουσία του νομοσχεδίου - κυρίως, κινηθήκαμε συζητώντας τις περιφερειακές διατάξεις - δείχνει ότι υπάρχει ένα consensus, μια καταρχήν συμφωνία όλων μας για το ότι πρόκειται για διατάξεις οι οποίες είναι θετικές και θα πρέπει να προχωρήσουν. Εξάλλου έτσι εκλαμβάνω σε μεγάλο βαθμό και το γεγονός, ότι σήμερα αφιέρωσε ο κ. Γιαννούλης την ομιλία του σε οτιδήποτε πλην του νομοσχεδίου, πράγμα που σε άλλη περίπτωση, σε άλλο νομοσχέδιο που θα υπήρχε διαφωνία δεν θα μπορούσε να κάνει και είμαι σίγουρος ότι θα εστίαζε στο ίδιο το νομοσχέδιο.

Τέθηκαν κάποια σημεία που είναι περισσότερο τεχνικού χαρακτήρα, όπως για παράδειγμα ο κύριος Καζαμίας μίλησε για το άρθρο 52, κατά πόσον έχει ενσωματωθεί. Πράγματι, δείτε τον τίτλο του άρθρου 51 του νομοσχεδίου, ενσωματώνει το άρθρο 52 της οδηγίας. Άρα είναι ενσωματωμένο, είναι στο νομοσχέδιο στο άρθρο 51. Το άρθρο 56 βάζει ένα όριο στην ψήφιση του νομοσχεδίου, είναι ακριβώς διαδικαστικό. Από το 53 και άνω είναι διαδικαστικά τα άρθρα προφανώς και ξέρουμε ότι ψηφίζουμε αυτό το νομοσχέδιο δυστυχώς για λόγους κυρίως προγραμματισμού της Βουλής και του νομοθετικού έργου. Υπήρξαν άλλα νομοσχέδια σημαντικά ή τέλος πάντων κρίνετε εσείς αν ήταν σημαντικά, για τα ιδιωτικά πανεπιστήμια ή οτιδήποτε άλλο και αναγκαστικά έπρεπε να βρούμε το χρόνο μας, να μπορέσουμε να φέρουμε το νομοσχέδιο σε σχέση με τον προγραμματισμό της Βουλής. Είμαστε εδώ όμως, το ψηφίζουμε και ουσιαστικά σε κάθε περίπτωση δεδομένου ότι οι πρώτες υποχρεώσεις για αναφορές από τις εταιρείες είναι περίπου σε ενάμιση χρόνο, προφανώς υπάρχει ικανός χρόνος και για τις εταιρείες και για την ΑΑΔΕ, να ετοιμαστούν. Το γεγονός της υλοποίησης, αυτό με φέρνει στο ζήτημα που τέθηκε για την υλοποίηση του νομοσχεδίου. Προφανώς, δεν είναι ζήτημα των νομοθετικών διατάξεων. Αυτές είναι οι νομοθετικές διατάξεις, η οδηγία είναι σαφής, είναι συγκεκριμένη. Από κει και πέρα και οι περαιτέρω αποσαφηνίσεις, οι εγκύκλιοι, η προετοιμασία των συστημάτων της ΑΑΔΕ για να υποδεχτούνε όλες αυτές τις αναφορές και να τις επεξεργαστούνε και ό,τι άλλο χρειάζεται φυσικά και για τις εταιρείες να είναι έτοιμες και όποιες δεν είναι έτοιμες και δεν υποβάλλουν αντίστοιχα η ΑΑΔΕ να κάνει τους κατάλληλους ελέγχους και να επιβάλει τις αντίστοιχες κυρώσεις, είναι ένα σημαντικό ζήτημα. Δεν το υποτιμούμε, είναι δύσκολο, το παρακολουθούμε και σε συνεργασία με την Επιτροπή, με την έννοια ότι πρόκειται για μια οδηγία και έχουμε συγκεκριμένες υποχρεώσεις στην υλοποίησή της και να είστε σίγουροι πως αυτή η κυβέρνηση και αυτή η ηγεσία του Υπουργείου Οικονομικών δεν αφήνει τα πράγματα στην τύχη τους. Δεν ψηφίζουμε για να ψηφίζουμε. Ψηφίζουμε για να υλοποιήσουμε και αυτή είναι μια απαράβατη αρχή. Συνεπώς, εδώ θα είμαστε να το συζητάμε αν θέλετε και από κει και πέρα μπορούμε να συζητήσουμε οτιδήποτε άλλο στη διάρκεια της υλοποίησης, κατά τη διάρκεια αυτής της χρονιάς.

Ένα, δύο θέματα έθεσε ο κ. Βιλιάρδος. Κύριε Βιλιάρδε, εγώ δεν σας κατηγόρησα για τίποτα άλλο. Σας είπα, όπως συνεχίσατε να το λέτε, ότι την ίδια στιγμή που από τη μία μεριά κατηγορείτε ότι μέσω αυτού του νομοσχεδίου εκχωρούμε τη φορολογική μας πολιτική σε υπερεθνικούς οργανισμούς όπως τον ΟΟΣΑ, ξαναλέω λάθος είναι διότι δεν εκχωρούμε. Συνδιαμορφώσαμε μέσα από διαπραγματεύσεις αυτό το πλαίσιο και αυτό το πλαίσιο ευνοεί τη χώρα μας, γιατί δεν είμαστε εμείς φορολογικός παράδεισος. Κλείνει τους δρόμους σε αυτές τις πολυεθνικές να μπορούν να πηγαίνουν σε άλλες χώρες και με αυτόν τον τρόπο εμείς θα βρεθούμε κερδισμένοι. Την ίδια στιγμή λέτε να καταργηθούν οι φορολογικοί παράδεισοι. Τι είναι ο φορολογικός παράδεισος; Το ανέφερε ο εισηγητής μας. Ο φορολογικός παράδεισος είναι μια επιλογή κάποιων χωρών, οι οποίες θεωρούν ότι δεν έχουν άλλη δυνατότητα προσέλκυσης, γιατί δεν έχουν το εργατικό δυναμικό, τις υποδομές οτιδήποτε άλλα πλεονεκτήματα και μέσω αυτού του γεγονότος προσπαθούν να προσελκύσουν επενδύσεις. Εάν εσείς λέτε να καταργηθούν οι φορολογικοί παράδεισοι, λέτε να καταργηθούν οι δημοκρατικές επιλογές αυτών των χωρών. Δεν συμφωνώ μαζί τους, αλλά συγχρόνως την ίδια στιγμή που λέτε, μα αν είναι δυνατόν να εκχωρούμε τη φορολογική μας πολιτική σε υπερεθνικούς οργανισμούς, την ίδια στιγμή λέτε να καταλύσουμε τη δημοκρατία ή εν πάση περιπτώσει το πολίτευμα με τον τρόπο με τον οποίο παίρνουν αποφάσεις αυτά τα κράτη.

Δεν μπορούμε να τους επιβάλλουμε τι λένε. Εθελοντικά, προφανώς ερχόμαστε και κάνουμε συμφωνίες, οι όποιες συμφωνίες έχουν μια συνεκτική λογική και γι’ αυτό βλέπετε ότι ξεπέρασαν πολύ περισσότερο της αρχικής συμφωνίας των χωρών του ΟΟΣΑ και έχουμε φτάσει στις 137 χώρες. Αυτό είναι το μόνο για το οποίο σας έψαξα. Αν εσείς βλέπετε κάποιο πρόβλημα σε αυτό οκ δεν μπορώ να πω κάτι παραπάνω.

Τώρα κάνατε αρκετές τεχνικές ερωτήσεις. Οι περισσότερες να ξέρετε -οι ερωτήσεις αυτές είναι μάλλον περισσότερο παρεξηγήσεις- αν θέλετε με χαρά και με τους συνεργάτες μας και με την Γενική Γραμματέα, την κυρία Ψύλλα, να εξηγήσουμε. Για παράδειγμα στο Άρθρο 43 περί αφαίρεσης της φορολογίας εκπιπτόμενου μερίσματος, τα μερίσματα στη χώρα μας ενδοομιλικά δεν φορολογούνται. Το μέρισμα από τη μία εταιρία στην άλλη. Συνεπώς, δεν εφαρμόζεται καν το Άρθρο 43. Αν όμως αλλάξει η φορολογία τότε θα εφαρμόζεται οπότε δεν έχουμε κάποιο ζήτημα εδώ πέρα για την εφαρμογή του Άρθρου 43 διότι δεν εφαρμόζεται στη χώρα μας.

Να κλείσω με δύο θέματα. Το ένα είναι όλη η συζήτηση περί κράτους δικαίου, στην οποία αναφερθήκατε. Προφανώς, σεβόμαστε τους ανθρώπους, οι οποίοι πραγματικά ψάχνουν να βρουν και το δίκιο τους και κάνουν μια μεγάλη προσπάθεια όπως η κυρία Καρυστιανού. Εγώ ο ίδιος τη σέβομαι απεριόριστα. Το μόνο που έχω να πω είναι ότι κατά την άποψή μου και δεν μπορώ να πειστώ ότι δεν υπάρχει κράτος δικαίου. Κατά την άποψή μου η δικαιοσύνη κινείται, κινείται γρήγορα και θα κινηθεί -είμαι σίγουρος- ακόμα πιο έντονα και πιο ουσιαστικά και η αλήθεια θα βρεθεί, θα λάμψει όποια είναι αυτή και είμαι σίγουρος στο τέλος μέσα από αυτή τη διαδικασία θα ικανοποιηθούν. Τώρα, προφανώς, καταλαβαίνω ότι υπάρχει δυσπιστία. Δεν μπορώ να κάνω τίποτα άλλο, προσωπικά τουλάχιστον, παρά μόνο να εκφράσω τη θέλησή μου και εγώ να εμπιστευτώ τη δικαιοσύνη και να θελήσω και εγώ να περιμένω τα αποτελέσματά της, όπως, ήδη, έχει αρχίσει και κινείται πάρα πολύ γρήγορα.

Κλείνω με τα θέματα τα οικονομικά, τα οποία έθεσε ο κ. Παππάς. Όσον αφορά την αστοχία, τις επενδύσεις, το ΑΕΠ και τη μείωσή του. Το είπα και σε προηγούμενη μου συζήτηση στην Επιτροπή, εάν παρακολουθήσετε την ανάλυση που γίνεται στα νούμερα της ΕΛΣΤΑΤ όλη η αστοχία του ΑΕΠ και σε κάθε περίπτωση μεγάλο μέρος και της μειωμένης σε σχέση με το 7% -το 15% ήταν στον αρχικό προϋπολογισμό του 2023 ο τελευταίος προϋπολογισμός μιλούσε για 7,1%- εξηγείται όλο από την καταστροφή της Θεσσαλίας. Είναι προφανές ότι αυτή η καταστροφή είχε μεγάλη επίπτωση και στις επενδύσεις και στα αποθέματα και στις εξαγωγές και στις εισαγωγές σε μια σειρά από δείκτες, οι οποίοι προφανώς επηρεάστηκαν από την καταστροφή αυτή και γι’ αυτό βλέπουμε όλους αυτούς τους δείκτες παραγωγής και επενδύσεων να πέφτουν πάρα πολύ έντονα στο τέταρτο τρίμηνο και στο τέλος του τρίτου τριμήνου μετά από την καταστροφή. Ας μην ξεχνάμε πως το 4% είναι διπλάσιο από την αύξηση του ΑΕΠ, άρα οι επενδύσεις παίζουν έναν πολύ ισχυρό ρόλο και στην ανάπτυξη του ΑΕΠ και μεγαλύτερο ρόλο από ότι έπαιζαν τα προηγούμενα χρόνια. Άρα, σε αυτή τη χρονιά που σας φαίνεται άστοχη, σας φαίνεται δύσκολη, το αποτέλεσμα είναι μάλλον θετικό υπέρ των επενδύσεων. Τέλος, να μην ξεχνάμε πως μεγάλο μέρος των επενδύσεων αυτών και των αριθμών αυτών επηρεάζονται από το Ταμείο Ανάκαμψης, το οποίο ξέρουμε πολύ καλά ότι το να περάσουν και να δημιουργηθεί το πολλαπλασιαστικό αποτέλεσμα των επενδύσεων αυτών και των χρημάτων αυτών των Ευρωπαϊκών παίρνει κάποιο χρόνο και γι’ αυτό θα δούμε το αποτέλεσμα αυτό να έρχεται σαν ένα carry over effect αν χάθηκε κάποιο μέρος το 2023 να έρχεται το 2024. Συνεπώς, να μην έχετε καμία αμφιβολία ότι αυτό θα συμβεί.

Κλείνω με την εκτίμηση για τα 40 δισ. Δεν σας έκανε χάρη ούτε ήθελα να έρθει 20 δις ή 30 δις ή 40 ή 60 δισ. Εσείς ανακοινώσατε βαρύγδουπα κιόλας και όλα αυτά τα μέτρα. Εμείς απλώς με τον κύριο Πετραλιά το μόνο που κάναμε είναι να κάτσουμε κάτω να δούμε και να τα κοστολογήσουμε. Δεν ξέρω τι αμφισβητείτε από αυτούς τους αριθμούς. Αν αμφισβητείτε ότι έχουμε 4,2 δις από την προκαταβολή. Θέλετε να την καταργήσετε 4,2 δις. Δεν είναι 1,8. Τι να κάνουμε. Δεν ξέρω τι αμφισβητείτε από τη μείωση του ΦΠΑ στους συντελεστές το 21%, το 5% που είναι 2,4 δις ή μια σειρά από αλλαγές.

Τώρα κλείνω με το κομμάτι των μερισμάτων, που είπατε, γιατί έχει γίνει πολλή συζήτηση. Τα μερίσματα πρώτα από όλα δεν είναι από μόνα τους φορολογούμενα. Τα μερίσματα είναι το αποτέλεσμα μιας επιχειρηματικής δραστηριότητας και πρόκειται για τη φορολογία η οποία είναι πάνω από το 22%. Το πρώτο, λοιπόν, που πρέπει να μην ξεχνάμε είναι ότι η φορολόγηση των επιχειρήσεων μετά τα μερίσματα είναι 25,9%, 22% και 5% στο απομένον κέρδος, δηλαδή, 5% στο 78, 3,9, άρα συνολικά είναι 25,9%. Άρα τη φορολόγηση έτσι πρέπει να τη βλέπουμε. Και έχει μεγάλη σημασία και η φορολογία των επιχειρήσεων και η φορολογία των μερισμάτων.

 Δεύτερον, αυτό που προτείνετε, η αύξηση των μερισμάτων, είναι απλώς το κίνητρο για να φύγουν οι επιχειρήσεις αυτές, ιδιαίτερα οι μεγάλοι όμιλοι, και να πάνε σε άλλες χώρες. Διότι ενδοομιλικά, όπως είπαμε προηγουμένως, δεν υπάρχει φορολόγηση, άρα θα μπορούν πολύ εύκολα να πάνε σε μια άλλη χώρα όπου θα φορολογηθούν τα μερίσματα πολύ λιγότερο. Άρα είναι ένα κίνητρο να καλέσετε τους ομίλους, τις μεγάλες επιχειρήσεις, να φύγουν, όπως, το είδαμε στις χρονιές της κρίσης. Είδαμε εταιρείες μεγάλες, παραγωγικές στη χώρα μας να πηγαίνουν στο Λουξεμβούργο, να πηγαίνουν σε άλλες χώρες. Αυτό είναι αυτό το οποίο λέτε στην ελληνική επιχειρηματική τάξη.

Τέλος, ας μην ξεχνάμε την ελαστικότητα. Η ελαστικότητα των μερισμάτων είναι άνω του 1. Μειώσαμε το συντελεστή διά του 2 και αυξήθηκε ο φόρος που εισπράττουμε από τα μερίσματα επί 3. Τι θα συμβεί αν τον αυξήσουμε; Επί 2 να το κάνετε, από 5 σε 10, διά του 3. Διότι έχουμε πάντοτε τη δυνατότητα αυτά τα κέρδη να μένουν και να μην τα διανέμουν και συνεπώς, αυτό θα είναι το τελικό αποτέλεσμα αυτής της φορολογίας των μερισμάτων, όπως εσείς την προτείνετε.

Δεν θέλω να κλείνω με διαφωνίες. Μ΄ αρέσει, το ξέρετε κ. Παππά νομίζω γνωριζόμαστε πια, να κλείνω πάντα με συμφωνίες. Η συμφωνία μου με εσάς είναι πολύ απλή και πολύ συγκεκριμένη. Πράγματι και αυτό το νομοσχέδιο που επιβάλλει φόρο 15% στις πολυεθνικές, αλλά και όλα τα νομοσχέδια που πιάνουν τη φοροδιαφυγή που ψηφίσαμε προηγουμένως, είναι ακριβώς το πεδίο στο οποίο αναδεικνύονται οι διαφορετικές απόψεις, οι διαφορετικές στρατηγικές, οι διαφορετικές πολιτικές φιλοσοφίες σε σχέση με τη φοροδιαφυγή, με την οικονομική κατεύθυνση της χώρας, με την ανάπτυξή της.

Για μας η ανάπτυξη, η πρόοδος της χώρας, η οικονομική ευημερία είναι ο σκοπός της οικονομικής πολιτικής και βέβαια αυτά δεν επιτυγχάνονται αν δεν πιάνουμε τη φοροδιαφυγή. Γι΄ αυτό σε αυτό τον σκοπό θα είμαστε και θα συνεχίσουμε να είμαστε ταγμένοι. Ευχαριστώ πολύ .

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε Υφυπουργέ.

Το λόγο έχει ο κ. Γιαννούλης, Εισηγητής της Μειοψηφίας.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Κύριε Πρόεδρε, επειδή απλά από την ομιλία του Υπουργού προκύπτουν κραυγαλέες διαφοροποιήσεις σε πολύ ουσιαστικά πράγματα, θέλω να επαναφέρω το ερώτημα. Μας είχατε πει την προηγούμενη φορά που συνεδριάσαμε για το αίτημα που είχε θέσει και ο κ. Παππάς για την κοινή συνεδρίαση των Επιτροπών Παραγωγής και Εμπορίου, Οικονομικών κ.λπ. και για τις τράπεζες που μπορεί να ανοίξει αυτός ο διάλογος. Αυτός που παρακολουθεί τώρα ακούει μια ακραία απόκλιση για τον φόρο κατανάλωσης ας πούμε 4,8 - 1,2. Μπερδεύουμε τον κόσμο. Έχετε κάποιο νέο γι΄αυτή τη συνεδρίαση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Επειδή, κύριε συνάδελφε, στις επόμενες συνεδριάσεις έχει προγραμματιστεί να γίνει αυτή η κοινή συνεδρίαση των Επιτροπών. Περιμένω από τον κύριο Υπουργό να προσδιορίσει την ακριβή ημερομηνία. Θα είναι στις αρχές Απριλίου. Θα γίνει κοινή συνεδρίαση των Επιτροπών και θα προσκληθούν η Ένωση Ελληνικών Τραπεζών, η Τράπεζα της Ελλάδος, το Ταμείο Χρηματοπιστωτικής Σταθερότητας και εκεί πέρα θα θέσετε όλα αυτά τα ερωτήματα.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Πάντως καταλαβαίνετε ότι η εικόνα που βγάζουμε με αυτές τις ατεκμηρίωτες αποκλίσεις είναι 4,8 επειδή το λέω εγώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Θα έχετε το χρόνο να τα θέσετε στους κυρίους Υπουργούς που θα είναι εδώ στην κοινή συνεδρίαση.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Ας γίνει κάποια στιγμή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις».

 Πριν προχωρήσουμε στην ψηφοφορία επί των άρθρων και επί του συνόλου ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας, κ. Αθανάσιος Καββαδάς, ψήφισε υπέρ.

Ο Εισηγητής της Μειοψηφίας, κ. Χρήστος Γιαννούλης, ψήφισε υπέρ.

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παρασκευάς (Πάρις) Κουκουλόπουλος, ψήφισε υπέρ.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Χρήστος Τσοκάνης, ψήφισε κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος, επιφυλάχθηκε.

H Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»: κα Ευτυχία Αχτσιόγλου, ψήφισε υπέρ.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, επιφυλάχθηκε**.**

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέας Βορύλλας, επιφυλάχθηκε.

και ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»,κ. Αλέξανδρος Καζαμίας, επιφυλάχθηκε.

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως 63 του σχεδίου νόμου;

 Τα άρθρα 1 έως 63 γίνονται δεκτά, ως έχουν κατά πλειοψηφία.

 Ερωτάται η Επιτροπή: Γίνεται δεκτό το ακροτελεύτιο άρθρο;

 Δεκτό κατά πλειοψηφία.

Τέλος, ερωτάται η Επιτροπή εάν το σχέδιο νόμου γίνεται δεκτό και στοσύνολό του.

 Δεκτό κατά πλειοψηφία.

Συνεπώς, το ως άνω σχέδιο νόμου, του Υπουργείου Εθνικής Οικονομίας και Οικονομικών, γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία.

Λύεται η συνεδρίαση. Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Βεσυρόπουλος Απόστολος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Λιούτας Αθανάσιος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Τσιάρας Κωνσταντίνος, Γιαννούλης Χρήστος, Καραμέρος Γεώργιος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Στολτίδης Λεωνίδας, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος και Καζαμίας Αλέξανδρος.

Τέλος και περί ώρα 15:05 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**